
	(Сургуулийн бага, дунд насныханд)

	 

	“БНМАУ. АРДЫН БОЛОВСРОЛЫН ЯАМНЫ ХЭВЛЭЛ” Улаанбаатар хотноо 1973 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	 

	[image: Image]

	 

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

НЭГДҮГЭЭР БҮЛЭГ

	 

	КОЛЬКА БА АХМАД ЦАРС

	Колька сэрэнгүүт нүдээ ч нээсэнгүй чимээ чагнав. Гэр дотор нам гүм зөвхөн хананы тэндээс цаг залхуутайхан цохих нь сонсогдоно.

	«Их эрт байна» гэж бодон хажуугаараа эргэн хэвтэв. Нойр ч бүүр сэргэчихлээ. Босож суниан цонх руу очив. Хэдийгээр хаврын сар дуусахад бүтэн долоо хоног дутуу байгаа ч цэлмэг нарлагхан, ёстой зуны өглөө шиг байлаа.

	Гэнэт гудамжны тэртээ үзүүрт номынхоо савыг ардаа үүрсэн, зарим нь гартаа барьсан хэсэг хүүхэд шуугилдан явж харагдав. Ахиад л нам унтчихаж гэж бодон Колька тэвдэж эхлэв. Шалавхан хувцаслаж, ном дэвтрээ эмхлэн хэсэгхэн талх авч үмхсээр гадаа гарч:

	— Найзууд аа, намайг хүлээгээрэй гэж хашхирав.

	Тосгоны цаагуур ой үргэлжилнэ.

	Ойн дундах шүүрдчихсэн юм шиг цэмцгэрхэн зурайх зөрөг зам дээр наран цацраг моддын навчсын чөлөөгөөр энд тэндгүй цоохортон тусна.

	Агч моддын салбагар навчсын чөлөөгөөр тусах наран цацраг нэгэн байрнаа чичгэнэн гялалзаж байснаа навчсын хөдлөх аясаар гоолиг цагаан хус, нялх ногоо болон усны толио дээгүүр саваагүй хүүхэд адил хөгжилтэйхөн гялалзан гялтганаж эхэлнэ.

	— Хүүе хүүхдүүд ээ! гэж Колька гүйдэл дундаа хашхирав. 

	Түүнд зөвхөн цуурай л хүүе хүүе! гэж хариулав.

	Бүүр чангаар "Хүүе!" гэж хашхирахад нь бас л «Хүүе хүүе» гэж давтах цуурай, модноос модонд дамжин тал талд үргэлжлэн цуурайтав. Колька исгэрснээ, хоолойн чадал мэдэн, 

	 

	Өвч цэцэрлэг дотор нам гүм

	Өглөө болтол энд чив чимээгүй... 

	 

	гэж дуулахад авиа чимээ бүрийг нь цуурай дуурьсгана. Тэр дуулж хашхирахаас ч залхаж хоосон зөрөг рүү ширтэж шилээ маажин зогссоноо:

	— Хичээл ч аль хэдийн эхэлчихсэн, яарсан яараагүй ялгаагүй хожимдчихлоо гэж бодлогошронгуйгаар хэлэв. Халаасаа уудлан харандаа үзүүрлэдэг тонгоргоо гарган дэлгэж алган дээрээ эргүүлж ирийг нь эрхийгээрээ илтэл мод огтолж үзмээр санагдав. Өөрөөсөө яльгүй өндөр туяхан хус руу дөхөж очин жаахан ажиглаж байснаа ёроолоор нь хэрчиж эхлэв. Түүний туяхан бяцхан хожуулаас шүүрсэн амтлаг шүүсийг долоов. Колька ч чавхны мод зорж эхлэв. Хутга ч овоо хурц байж, Колька ч зороод л байж, зороод л байж. Тэгээд нэг харсан чинь чавхны ац биш болж орхисон байжээ. Дөнгөж саяхан арчсан ангийн самбар шиг гөлчгөр хар ногоон хальс нь гялалзсан бүдүүн улиас Колькагийн нүдэнд өртлөө. Чавх хийх гэсэн хусаа чулуудчихаад нөгөөх бүдүүн улиас дээр том үсгээр хазгай муруй

	гэж сийлэв. Модон дээрх бичгээ сонирхон харснаа тонгоргоо халаасандаа хийж шууд ой дундуур орон өнгөрсөн жилийн шарласан навч, хатсан мөчир, шогшгой зэргийг хөлөөрөө давтчин цааш алхав. Саглагар моносны дэргэд зогслоо.

	Моносны цэцэгтэй мөчир таслан баглаа цэцэг хийж сургуульдаа аваачмаар санагдав. Колька мөчрүүдийг дараа дараагаар нь хугачин унагасаар байтал цагаан цэцэгт моносны мөчир газар дээр овоо адил сагсайж эхлэв. Саяхан цэцэглэж байсан монос маань хуучин шүүр шиг харагдана. Колька улам дээшээ авиран нарийхан үзүүрээс нь шүүрэн авч дүүжлэгдэн хөлөө сарвагануулна. Моносны мод чичгэнэн байснаа нахилзан тонгойж, Колька ч шүхрээр бууж байгаа юм шиг зөөлхөн доошилж эхлэв. Гэнэт мод сэгсрэгдэн Колька баглаа цэцэг хийх гэсэн мөчрүүд дээрээ ойчив. Нарийхан мөчрүүд хугаран цэцэгсийн цагаан дэлбээ бут үсрэн сарнив. Хугарсан монос гунигтайгаар газар бөхийн, ахиж өндийсөнгүй. Колька босож хувцсаа гүвэн, үнгэгдэж бутарсан баглаа цэцгээ харамсан ширтлээ.

	— Ичихэд яана, Колька Кочерыжкин! Их муу байна гэж хаа нэгтэйгээс зэмлэнгүй хэлэхийг сонсон цааш явахаа азнав. 

	Колька зогсож баруун зүүн, хойш урагш ажиглан харлаа. Колькаг тойрон далдуу, гачуур, улиас, хус мод багсайж байв. Саглагар мөчир нь сүлжилдэн ургасан Ахмад Царс Колькагийн өмнө харагдана.

	— Хэн ярив аа? гэж Колька аяархан асуулаа.

	— Би ярьж байна. Ичихэд яана аа, Колька Кочерыжкин! Юунд цагаан хус тайрч ичгүүр сонжуургүй улиасны холтос дээр бичиг бичиж, монос модыг хугалав? Чи гурван модыг дэмий сүйтгэн өөрийн ч биш өрөөлийн ч биш болголоо шүү дээ гэж ахмад царс хэлэв.

	Колька сэхээ орж хорсон хэлсэн нь:

	— Үгүй ер дөө. Их юм болж гэнэ. Надад бол муусайн мод огт байхгүй дээ ч хамаагүй гэв.

	Ахмад царс дургүйцэж мөчрөөрөө савчин ууртайгаар:

	— За тийм байдаг байж! Коля Кочерыжкин минь сайхан мэдээрэй. Өнөөдрийн өдрөөс эхлээд мод төрөлтөн бид чамтай түнш тасарлаа шүү. Бид үгүйгээр яахаа өөрөө мэд гэж хэлэв.

	 

	 

	ГАЧЛАН ЭЭРЭВ

	«Түнш тасарлаа гэнэ үү. Мод бид хоёрын түнш ч гайгүй хэвтэнэ» гэж амандаа үглэнэ. Колька ойн зөргөөр сажилна. Түүнийг ингэж хэлмэгц ойг харанхуй нөмрөв. Өтгөн хар үүл нарыг бүрхэн яах ийхийн завгүй бороо асгарав. Колька гачуурын мөчир доор хоргодохоор очтол тэр өтгөн саглагар мөчрөө дэлгэн ярав. Хусны нөмөрт орох гэтэл нойтон мөчрөө гарган сэгсэрч бороон дээр бас бороо болж нэрмэв.

	Борооноос ой дотор хоргодож болохгүйг ойлгон сургууль руугаа чадал мэдэн харайлгав. Ганц хоёрхон булан тойруут горхи дайралдлаа. Зун бол энэ горхинд бор шувуу л хөвөхөөр байдаг сан. Одоо үерлэн догширч харайж гарахын аргагүй болжээ. Колька хоёр банзаар хийсэн модон гүүрээр гарахаар хөл тавьтал банз нь суга үсрэв.

	Горхи дээгүүр харайх гээд дунд нь унаж номын сав, өвөр түрийгээр нь ус дүүрэн хамаг хувцас нь нэвт норжээ. Бороо арилж үүл шуугдлаа. Нар гарч хэдэн хурмын дараа эргэн тойрон хуурай болов. Ой дотор ахиад л нарны цацраг хөгжилтэйхэн гялалзана. Колька нойтон хувцастайгаа зөрөг зам даган урамгүйхэн гэлдэрнэ. Жаахан яваад бутны зүг эргэн нэгэн том нигүрс ургасан ойн цоорхойд гарч ирэв. Түүний нэгэн мөчир нь энэ жижигхэн ойн цоорхойн дээгүүр тонгойн ургасан байв. Колька өмд цамцаа тайчин хатаахаар нигүрсний мөчирт өлгөв. Хувцас хатах зуур Колька биеэ наранд ээж хоёр хөх цэгцгий хоорондоо шулганан мөчир дээр ганхаж байхыг харж хэвтжээ.

	Гэнэт Колькагийн толгой дээгүүр шуугин исгэрэх чимээ гарахад Колька богино өмдөө авахаар гараа сунгатал алга байв. Ахиулж харвал бүх хувцас нь алга.

	— Та нар авсан уу? Одоохон өг. Би чавх хийж харвана шүү гэж Колька хөх цөцгийнүүдэд агсчив.

	— Чавх, чавх! Цаадхад чинь чавх байна! Болгоомжтой байцгаагаарай! гэж хөх цөцгийнүүд сандран бужигнаж хашхирцгаав. Гоё улаан эмжээр, халаастай цэнхэр өмд нь тээр дээр ногоон навчсын дунд, яг л шинэ жилийн сүлд модны орой дахь далбаа шиг өлгөөтэй байгаа харагдана.

	Хажуугийн нь шулуун мөчирт Колькагийн бүх хувцас нь санжганан байна.

	Колька гүйж ирээд үсэрч үзлээ ч гар нь хүрсэнгүй.

	
Нигүрс мод өтгөн бутан дунд ургасан учир очиж авирахын боломжгүй байв. Урдаас нь очих гэтэл загзгар шилмүүстэй гачуур яг харуулын цэрэг шиг зогсож байв. Баруун талаас нь очих гэтэл халгайд түлэгдэв. Зүүн талаас нь дөхөж бөөрөлзгөнийн бутанд биеэ уруулав. Хойноос нь очих гэхээр тэнд халгай, бөөрөлзгөнө бас өөр үл мэдэх жижигхэн навчтай том том өргөстэй бутнууд ургасан нь аль ч талаас нь очих, аргагүй ажээ.

	— Тас - тас - тас гэж дээр нь дуугарах сонстов.

	— Юун тас? гэж Коля хичээл тасалснаа сэрхийн санаж асуунгуут, далавчин дороо ном сугавчилж, улаан малгай өмссөн урт хоншоортой хар тоншуул хажуугийн нарсан дээр сууж байхыг харлаа. Тоншуул нарс тоншихоо болин Колькаг сонжин харна.

	— Сайн байна уу, жаал аа? Чи эрүүл биз? гэж тоншуул малгайгаа жаахан өргөн их л боловсноор асуув.

	— Эрүүл. Чи яах гээ вэ? гэж Колька бувтнав.

	— Яах юу байх вэ. Би ойн ерөнхий эмч. Чи л эрүүлээс хойш би цааш явъя. Би өнөөдөр арван улиас, таван хус, хорин нэгэн монос мод үзэх ёстой юм гэж тоншуул хэлэв.

	Удалгүй хажуугийн хуснаас тоншуулын түг түг тогших чимээ сонсогдлоо.

	— Санаа зовох юмгүй тоншиж л байдаг. Гэтэл би энд нүцгэн харайж явдаг гэж Коля уурлаад, — Ямар айхтар эмч ирэв гээд мөчир авч шидэв.

	— Дүрсгүй амьтан! гэж тоншуул дургүйцэн хошуугаа ангалзуулсаар нисэж одов.

	 

	 

	САНАМСАРГҮЙ ТУСЛАМЖ

	«Модны хожуул дээр суусан Коля «Одоо бас юу болдог бол? Яаж хувцсаа авах бил ээ?» гэж бодлого болж толгойгоо бөхийлгөнө.

	Яах ч арга ололгүй, толгойгоо өндийлгөтөл урт хамартай, дээд уруулдаа өтгөн сахалтай гурван цох өмнө нь зогсож байв.

	Нэг нь бусдаасаа том, их ёсорхуу, нөгөө нь арай жижигхэн, гурав дахь нь бүүр жижигхэн. Харваас эр эм цох хүүхэд цохтойгоо яваа бол уу гэмээр.

	Цохнууд хойд хөл дээрээ зогсоцгоон:

	— Сайн байна уу Коля, намайг Их Шөвгөн хошуут гэдэг. Бага Шөвгөн хошуут гэж байдаг юм. Зарим нь биднийг андуураад байдаг юм. Тэгэхээр чи тогтоож авах хэрэгтэй. Тэр Бага нь. Би Том нь. Бид төрөл садан ч биш зүгээр адил нэртэй цохнууд. Их баярлалаа Коля. Чи манай гэр бүлийг үхлээс аварлаа. Хэрвээ чи энэ тоншуулыг хөөгөөгүй бол бид өнгөрөх байсан юм.

	— Чи цэцэн шидэж байна гэж жижигхэн цох жунгинав.

	— Энэ ч юу ч биш. Хэрвээ би оноож байгаад шидсэн сэн бол тэр муу тоншуул амьд гарахгүй байсан юм.

	Цохнууд бие биеэсээ өрсөн:

	— Гайхмаар сайн байна.

	— Сайн хүү.

	— Ёстой зөв хүү юм.

	Колька цээжээ эгцлэн хамраа өргөв. Колька хамраа өргөн дээш харахдаа цэнхэр тэнгэрт хөвөх үүлсийн доохно богино өмд, хувцсаа өлгөөтэй байхыг харав. Хувцас нь бүүр хатаж зөөлөн салхинаар савчина.

	Колькагийн эрэлхэг бардам байдал нь арилж уруу царайлав.

	Их шөвгөн хошуут:

	— Гэнэт уруу царайлчих чинь, юу болов?

	— Өмд гэж Колька гунигтайгаар хэлэн дээш заав.

	— Яах гэж чи тийм дээр өлгө өө вэ? Тэр болгон цох ч авирч хүрэхээргүй юм байна.

	Колька санаа алдан:

	— Би биш Нигүрс мод л тэгсэн юм. Ер нь энэ моднууд бүгдээрээ ийм муу санаатай. Ахмад царс хүртэл намайг зэмлэх санаатай. «Чи юу юм бэ?» гэж би түүнд хэлсэн.

	— Тэгэхээр Царс юу гэж байна?

	— Тэр уурласан юм байлгүй. «Энэ мөчөөс эхлээд Колька Кочерыжкин чамтай моднууд түнш тасарлаа» гэж байна лээ.

	— Нээрээ юү? Сонин л юм даа!

	— Ингээд л байж байгаа минь энэ.

	— Царс юунаас болж чамд уурлав?

	— Ялихгүй юм. Чавхны хус хэрчиж авлаа гэж тэр байхгүй юу!

	— Хэн улиасны холтсыг хэрчин, монос модыг хугалсан бэ? Дөнгөж хагас цагийн дотор шүү гэж Нигүрс мод хэлэв.

	— Ёстой баатар байна. Бид бол бүхэл жилдээ ч ийм гавьяа байгуулж чадахгүй. Тэгэхэд чи хагас цагийн дотор гэнэ ээ.

	— Би үүнээс илүү хийх байсан юм. Хувцсаа л авах юм сан.

	— Чи Нигүрсийг үндсээр нь тас хэрч гэж Шөвгөн хошуут зөвлөв.

	— Хутга өмдний халаасанд байгаа болохоос биш тас хэрчих л байна гэж Колька санаа алдав.

	— Тэгвэл хугалж орхихгүй юу.

	— Эргэн тойрон өргөст ургамал ургачхаад дөхөж болохгүй байна. Тэрнээс биш хугалах л байна. 

	Жижигхэн цох:

	— Чи мөчир доогуур газраар мөлхөөд оч.

	— Битгий тэнэг юм яриад бай! Колька ийм том болохоор мөчир доогуур багтахгүй шүү дээ. Ааваас чинь хүртэл хамаагүй том байгаа биз гэж түүний эх цох сургамжлав.

	Их Шөвгөн хошуут хэсэгхэн зуур бодсоноо гэнэт дуу алдан:

	
— Бид чамд тусална. Би одоохон ирнэ. Хүлээж бай. Нигүрснээс өмдийг чинь авч өгнө.

	Их Шөвгөн хошуут өөр гурван цох дагуулан ойн цоорхойд эргэж ирэв.

	— Энэ миний үеэл ах нар. Эдний мэргэжил нь мод хөрөөдөх, огтлох ажил. Эд чинь модчин цохнууд байгаа юм. 

	Ах дүү - модчин цохнууд нэгэн зэрэг «Амрыг эрье» гэж хашхиран Нигүрс мод руу дайрав.

	Тэд дорхноо оройд нь авиран гарцгаав. Удалгүй мөчир сэржигнэн хугарах чимээ сонсогдлоо.

	Шөвгөн хошуут:

	— Хөөе, өмд байгаа мөчрийг халгайнаас холхон унагаарай.

	Колька хувцсаа шүүрэн авч баяртайгаар дэвхцэн

	— Баярлалаа, Та нар их сайн цохнууд.

	Модчин цохнууд Нигүрснээс бууж «Сайн байна» гэж хэлээд яваад өгөв.

	— Тэд ярих завгүй их ажилтай байдаг юм. Мод ургаж амжихаас өмнө залуу мөчрүүдийг нь тасчин хаях гэж яарч явдаг юм гэж Шөвгөн хошуут тайлбарлав.

	 

	 

	[image: Image]

	 

	 

	— Тэднийг манай пионерын төгөлд аваачих сан. Дөнгөж ноднин суулгасан залуухан моднууд. Эрэл сураг болохгүй бэлэн байгаа шүү дээ гэж Колька хэлэв:

	Их Шөвгөн хошуут

	— Мөчир нь их зөөлхөн үү?

	— Зөөлхөн

	— Навч нь шүүслэг үү? гэж цохнууд сонирхоцгоов.

	— Шүүслэг.

	— Их том төгөл үү? гэж цохнууд дахин асуув.

	— Том. 

	— Тэнд олон манаачтай юу?

	— Ямар манаач?

	— Яагаа вэ, ой хамгаалагчид

	— Нэг ч байхгүй. Энэ чинь пионерын төгөл шүү дээ. Манай пионерууд түүнийг суулгасан юм.

	— Тэгвэл энэ пионерууд чинь харж байдаг юм уу?

	— Тэд бүгдээрээ сургууль дээр байгаа. Манах ямар хэрэг байна?

	— Коля энэ төгөл чинь хол байна уу? гэж Их Шөвгөн хошуут чангаар асуув.

	
— Холгүй, тосгоны цаахна. Арван минут яваад л хүрнэ. Эхлээд чигээрээ яваад зүүн тийш эргээд дараа нь баруун тийш эргээд чигээрээ яваад л очно.

	— Чигээрээ... ахиад чигээрээ... Тэнд залуухан төгөл байгаа! Ямар ч манаа харуул тэнд байхгүй. Баруун тийш... дараа нь зүүн тийш... гэж том Шөвөг хошуут давтана.

	Тэр байрандаа эргэлдэн савраараа даллана.

	— Явцгаая! Даруйхан явцгаая!

	Колька:

	— Хаашаа?

	— Манай Холтосчдын хот руу Ноён Холтосч руу

	— Хаашаа гэнэ ээ? Би сургуульдаа очихгүй бол болохгүй.

	— Ердөө энүүхэнд. Чи залуухан төглийнхөө тухай л яриад өг! Бид чамд хэзээд хэрэг болно шүү.

	— За явцгаая! гэж Колька зөвшөөрөв.

	— Миний хойноос гэж Их Шөвгөн хошуут ээж хүү хоёр цоход хашхиран ногоон дотор далд оров. Хааяа Колькад харагдах гэж овгор дээр гарч эрэн урагш гүйнэ. Колькагийн алхаж гарах шалбаагийг цохнууд тойрон гүйнэ. Колька мөчир дээгүүр алхан өнгөрөхөд цохнууд түүний доогуур шурган гүйнэ. Ээж хүү хоёр цох ард хоцорлоо. Их Шөвгөн хошуут тэднийг бүүр мартаж орхижээ.

	— Энүүхэнд энүүхэнд гэж амандаа үглэн тэрээр улам хурдан гүйнэ.

	Унасан гацуурын доогуур шурган гарч ирээд:

	— За хүрээд ирлээ гэж хашхирав.

	 

	 

	ХОЛТОСЧДЫН ХОТ

	Холтосчдын хот эргэн тойрон модон дотор боловч өвс ногоо муутай ажээ. Мод нь хотынхны сууц болдог юм байна.

	Хатаж хувхайрсан нарс гацуурын мөчир дээр хааяа нэгхэн шүүр шиг болтлоо цоо идэгдсэн навч харагдана. Царсны навчсын цоо идэгдсэн нүхээр цаана нь байгаа тэнгэр, мод хүртэл харагдах ажээ. Нүцгэн модны мөчир ганц нэг үлдсэн навчсаар дүүрэн цох, төөлүүрүүд бужигнан, энд тэндгүй бүдүүн гэдэстэй эрвээхэйнүүд ниснэ.

	Колька дөхөн очиж моднуудын голд тоо томшгүй олон нүх гарсан байхыг харлаа. Энэ нь нунтаг шаргал тоос шиг үртсээр бүрхэгдсэн ажээ.

	— Гоё байгаа биз? гэж Их Шөвгөн хошуут гайхуулан асууж, — Биднийг анх энд ирэхэд навч шилмүүсэндээ бүрхэгдсэн зөрөг зам ч үгүй битүү ой байсан юм гэв.

	Колькад Холтосчдын хот их л нам тайван юм шиг санагдав. Сайн чагнавал тасралтгүй шунгинах чимээ сонстов. Хаана ч юм бэ, хөрөөдөж өрөмдөж байв. Мод болгоныг л хөрөөдөж өрөмдөж байх шиг санагдана. Колька:

	— Энэ хаана хөрөөдөөд байна?

	Их Шөвгөн хошуут инээмсэглэн:

	— Хааяагүй энд мянга мянган хөрөөчид хоёр нарны хооронд тасралтгүй ажилладаг юм.

	— Тэд юу хийж байдаг юм бэ?

	— Нүх гаргаж байгаа

	— Яах гэж?

	— Юу яах гэж? гэж Их Шөвгөн хошуут гайхан, — Нүх гаргахаар моднууд хатаж орхидог юм. Энэ дэлхийд хуурай мод шиг амттай юм хаа байна.

	Энэ ойг идчихээд өөр ой руу явна. Түүнийгээ идэж бараад бас өөр ой руу явна. Ингэж бидний амьдрал нүсэр хөдөлмөрийн дунд өнгөрч байна. 

	Коля орчноо харснаа:

	— Энэ бүхнийг цохнууд та нар хийлээ гэж үү?

	— Бид гэж Их Шөвгөн хошуут бардам хариулав. 

	Холтосчдын нүхлэн сууц хийсэн моднууд бараг навч нахиагүй шахам байв. Үлдсэн ганц нэг навч нь амьгүй юм шиг үл хөдөлнө. Нэгэн хорчгор улиангарын навч нь чичгэнэн байв. Тэгснээ дараа дараагаараа хуйлагдаж гарав. Зарим мөчрийн навч хонгорцог шиг дүүжигнэж байв.

	— Навчаа мөн сонин хуйлж байна аа гэж Колька мод руу дөхөн хэлэв.

	— Хэн?

	— Тэр улиангар

	— Улиангар гэнэ үү? гэж Их Шөвгөн хошуут дургүйцэн, — Улиангар юу ч чадахгүй. Энэ чинь манай Хуйлаач-цохнууд шүү дээ.

	— Яах гэж ингэж хуйлдаг юм бэ?

	— Өөрийнхөө хүүхдүүдэд байр барьж байна. Навчаар тэдэнд ийм хоолой шиг сууц барьж өгөөд гүйцээ. Хана туурга, хаалга шалыг нь идсэн ч болно. Навч Хуйлаачид их овжин шүү. Их цөөхөн навч үлдсэнийг харж байгаа биз. Удахгүй тэд юу ч үгүй болно.

	Тэд өвгөрч ялзарсан улиас руу очив.

	— Энд хэн суудаг юм бэ? гэж Колька асуун улиасанд ургасан том хорт мөөгийг тастахаар татахад,

	— Хүүе, чи яаж байна! Боль! Гэж Их Шөвгөн хошуут хашхирав.

	— Яалаа гэж? Энэ чинь хорт мөөг шүү дээ

	— Үгүй энэ чинь хамгийн их ашигтай мөөг байхгүй юу.

	Колька мөөгийг тастахаа болив.

	— Хүмүүжилгүй амьтан! Юу ч мэдэхгүй байж ичихэд яадаг юм гэж ухаан алдталаа айж сандарсан хорт мөөг сэхээ аван үглэв.

	Их Шөвгөн хошуут;

	— Өвгөн минь битгий үглээд бай! Жаал хүү эндүүрсэн байна.

	— Эндүүрлээ гэнэ ээ?.. Ёстой мунхаг амьтан байна даа.

	— Одоо үглээд салахгүй. Хөгшчүүд ер нь үглэх дуртай гэдэг нь. Түүнд гомдох хэрэггүй. Энэ хөгшин мөөг бусад цагаан мөөгөө бодоход бидэнд их тус хүргэсэн гэж Их Шөвгөн хошуут өгүүлэв.

	 

	
Харин цагаан мөөг нь ашигтай шүү дээ.

	— Чи тэднийг мэдэхгүй байна. Тэд чинь моднуудтай найз шүү дээ.

	— Мөөг яаж модтой нөхөрлөдөг юм бэ?

	— Би өөрөө бодоод олдоггүй юм. Тэдний найз болох нь үнэн. Мөөг нь ч жижиг л дээ. Харин түүний урт үндэс нь ургамлын ургахад тэжээл болдог юм.

	— Яг л төмсний бут шиг үү? гэж Колька дуу алдав.

	— Төмсний тухай би мэдэхгүй юм байна. Харин мөөгний тухай сайн мэднэ. Мөөгний үндэс нь модны үндэстэй газар доогуур нийлж түүнийг бэлтгэл шим шүүсээрээ тэжээдэг юм гэнэ лээ. Энэ тухай миний танил Үндэсч цох надад ярьсан юм.

	— Сонин юм даа! Тэгвэл цагаан мөөг гацуурыг тэжээдэг болж байна уу?

	— Гацуур, хус, улиас, далдуу модыг тэжээдэг юм. Ийм л хортой мөөг шүү дээ. Энэ хар мөөг бол өөр хэрэг. Энэ чинь модны шүүсийг сорон өмх болгодог юм. Өмхөрсөн модыг хамгийн жижигхэн цох идсэн ч чадна шүү дээ. Ийм л ашигтай мөөг байгаа юм. Гэтэл чи хортой гэж түүнийг хэл лүү...

	 

	ХАМГИЙН ИХ ЭРДЭМТЭЙ ЦОХ

	Их Шөвгөн хошуут жаахан яваад өндөр хуурай гацуурын дэргэд зогсон ийш тийш сандрангуй харав. Холтосчдын ноён байрандаа байсангүй. Тэр өндөр тушаалынхаа дагуу энэ том гацуурыг ганцаар эзлэн суудаг ажээ.

	— Ноён Холтосч хаачив? Хаашаа явдаг юм бол? гэж тэрээр учраа олж ядан өгүүлэв.

	— Энэ ч зөндөө удах нь шиг байна. Би явлаа гэж Колька хэлээд явахаар эргэтэл Шөвгөн хошуут:

	— Хүүе Коля! Навч! Мөчир! Төгөл! гэж хашхирав. Холтосчдын хотын цох Коляг тойрон цуглацгаав.

	— Юу болов? Юун навч? Юун мөчир вэ?

	
— Бүтэн төгөл байна гэж Коля хэлсэн юм. Эндээс холгүйхэн эгцээрээ, баруун тийш, зүүн тийш яваад л. Энгийн цох тогтоох аргагүй хэцүү. Ноён Холтосч алга байна шүү дээ. Коля яараад байдаг гэж Их Шөвгөн хошуут хариулав.

	Нигүрсний навчич цайвар ногоон цох байдлыг ойлгон:

	— Коляг саатуулж байгаад Ноён Холтосчийг олох хэрэгтэй байна гэж Шөвгөн хошуутад шивнэв.

	— Яаж саатуулах вэ?

	— Сонирхолтой юм үзүүлэх хэрэгтэй.

	— Юу үзүүлэх вэ?

	Нигүрсний навчич: 

	— Би одоохон мэдье гэж хэлээд Колягийн зүг эргэн: — Чи юу сонирхдог вэ?

	— Хөл бөмбөг... Сонирхолтой үлгэр.

	— Хөл бөмбөг... Үлгэр гэж бүгдээр давтан хэлцгээв.

	— Чи Бичээчийн бичдэг үлгэрийг мэдэх үү? гэж Нигүрсний навчич асуув.

	— Ямар Бичээч?

	— Бидний бахархал болсон цох! Ойн хамгийн их эрдэмтэй цох. Тэр мод болгон дээр юм бичиж байдаг гэж хэлээд Нигүрсний навчич Шөвгөн хошуутад

	— Үүнийг чи Бичээч рүү аваад яв! Би энэ хооронд ноён Холтосчийг олъё гэж шивнэв.

	Их Шөвгөн хошуут

	— Коля, Бичээчийнд очъё. Чи түүнийг яаж бичдэг гэж санана?

	Их Шөвгөн хошуут моддын хоорондуур хурдан гүйсээр нэгэн гацуурын дэргэд зогсов. Савраараа тэр модыг нүдэж эхлэв. Дугуй цонхоор жижигхэн цох шагайж харан:

	— Хэн бэ? гэж уцаарлангуй асуув.

	— Коля бид хоёр байна. Бид чиний үлгэрийг унших гэж ирлээ.

	Тэр Колька руу болгоомжлон харснаа,

	— Би ч үлгэр мэднэ. Гэхдээ одоо завгүй байна.

	Шөвгөн хошуут гацуурыг ахин тогшиж

	— Нигүрсний навчич Коляг чам руу авчир гэж тушаасан юм. Тэгээд би түүнийг авчирлаа.

	
Нигүрсний навчич уу? гэж тэр дахин асуув.

	— Яг тийм!

	— Харин энэ хүү чинь залуу байгальч биш биз?

	— Үгүй үгүй!

	Бичээч жаахан бодож байснаа:

	— Тэгвэл би одоохон гараад ирье.

	Цонх хаагдав. Удалгүй Колька Шөвгөн хошуут хоёрын өмнө бүдүүн зангидсан хурц өнгийн цоо шинэ зангиатай жижигхэн цох зогсож байлаа.

	— Тантай танилцсандаа их баяртай байна. Морилон орно уу гэж Бичээч их л ёсорхуу мэхийв. Түүний орчны моддын хальс нь хатаж хуурсан байх бөгөөд нүцгэрсэн модон дээрхээ адил зурааснууд харагдана. Энэ бүх хээ шиг зурааснууд хоорондоо адилхан. Дундаа урт зураас хоёр талаар нь үзүүртээ цагаригтай богинохон зурааснууд байв.

	— Хар модны сахалт цохны авгалдайн тухай багачуудад зориулан бичсэн үлгэр гэж Бичээч хээнүүдийн нэг рүү заан тайлбарлав.

	— Их сайхан үлгэр. Авгалдайнууд сонсоод л унтаад өгдөг юм гэж Их Шөвгөн хошуут хэлэв.

	— Энд томчуудад зориулан шоргоолж, төөлүүрийн дайны тухай өгүүлсэн юм гэж Бичээч үргэлжлүүлнэ.

	Колька модон дээрх мурийж тахирласан зураасыг дагуулан зааж:

	— Энэ юуны тухай үлгэр вэ?

	— Энэ үлгэр биш. Болсон явдлын тухай «Бүтэн байшин идсэн мод үйрүүлэгчдийн алдар бадраг» гэсэн үг.

	— Мод үйрүүлэгчид гэдэг нь цохнууд шүү дээ хэмээн Их Шөвгөн хошуут тайлбарлав.

	— Бүтэн байшин уу? Яаж тэд идэж чаддаг юм бэ?

	— Шалнаас тааз хүртэл нь өмх болгож орхихгүй юу.

	— Энэ жижигхэн цохнууд байшин идэж чаддаг юм уу?

	 

	
— Байшин юу ч биш. Нэг удаа цохнууд бүтэн тосгоныг голын дээгүүр тавьсан гүүртэй хамт идсэн гэж ярьдаг юм. Энэ тухай гацуурын нөгөө талд бичсэн.

	Колька:

	— Манай тосгонд сониныг самбарын хоёр талд нь наадаг юм. Дуртай талаас нь уншиж болно. Яг энэ гацуур дээрх шиг. Бичээч дургүйцэн сахлаа гозолзуулна.

	— Манай эндэх цохнууд юу ч мэдэхгүй. Бичиг үсэг үл мэдэгчид. Тийм учраас би өөрөө бичиж, уншиж өгдөг юм. Харин чи, үгүй та уншиж чаддаг уу?

	Колька: 

	— Чадна

	— Тэгвэл би танд ганц нэг сонирхолтой юм үзүүлье. Үүнийг би ёстой нэг бичсэн шиг бичсэн юм. Бүр ноён Холтосчийн тухай шүү. Эндээс холгүй, явцгаая. Чи тэртэй тэргүй ойлгох биш биднийг дагаж явахын хэрэггүй гэж Их Шөвгөн хошуутын зүг эргэж хэлэв.

	Шөвгөн хошуут: 

	— Тэгье, би хүлээж байя.

	Бичээч зангиагаа засан урагш гарч:

	— Та миний хамгийн шилдэг зохиолыг үзэх болно. Түүнийг дээрээс нь харах хэрэгтэй. Энэ гацуур дээрээс ч харсан болно шүү. Ер нь та энэ аялалд явсандаа баярлах л болно.

	Бичээч дээш өгсөн Коля хойноос нь дагав.

	— За энэ байна. Харж байна уу? гэж Бичээч бардам дуугаран тосгоны зүг заав.

	Коля орчны нүцгэн моддыг ажиглаад ажиглаад юу ч олж харсангүй.

	— Би л юм олж харахгүй байна.

	— Тэр ногоон улиасан дээрх цагааныг харахгүй байна уу? 

	Колька Бичээчийн заасан зүйлийг харан инээд алдав.

	— Тэнд чинь «Энд Коля Кочерыжкин байсан» гэж бичсэн байна. Ноён Холтосчийн тухай юу ч алга байна шүү дээ.

	Бичээч ичихдээ үрчигнэн эргэлдэж арай л уначихсангүй.

	— Мэхийн сөгдье, аяархан яриач! Энэ таны бичиг гэж би мэдсэнгүй. Би энд Ноён Холтосчийн тухай бичсэн юм гэж бүхэнд зарлачихсан. 

	— Ялгаа юу байх вэ? Тэд чинь хараад л мэднэ шүү дээ.

	 

	
— Үгүй, үгүй. Тэд нар уншиж чаддаггүй юм. Тэд л намайг эрдэмтэн гэж боддог болохоос биш би ч гэсэн бичиг үл мэдэгч шүү дээ. Ноён Холтосч хүртэл надтай ажлаа зөвлөдөг юм. Би одоо яаж тэдний нүүрийг харна гэж Бичээч уйлж эхлэв. 

	Зангиагаар нь нулимс бөмбөрнө.

	Колька цохыг өрөвдөж:

	— За яах вэ, энэ бичгийг чи бичсэн болог. Хэрвээ хэрэгтэй бол би ахиад сийлж өгсөн ч яах вэ.

	— Чи надад бэлэглэж байгаа юм уу? Энэ бичгийг би бичсэн болох юм уу? гэж Бичээч баярлан хашхирав.

	— Тийм, чамд бэлэглэж байна.

	— Бүрмөсөн үү?

	— Тийм, тийм.

	— Үүнийг та өөрөө бичсэн гэж хэнд ч хэлэхгүй биз?

	— Хэнд ч хэлэхгүй.

	— Баярлалаа, их баярлалаа.

	Энэ үед Их Шөвгөн хошуут гарч ирэв. Тэрээр дэвхцэн баяртайгаар гүйн ирж:

	— Ноён Холтосчийг оллоо.

	Тэр юм бодоход нь хотын шуугиан саад болохгүй гэж Холтосчдын хотоос гаран захын нарс руу очсон байжээ гэж хэлэв.

	Колька Их Шөвгөн хошууттай цуг моддын цаагуур далд ормогц Бичээч ахин ихэмсэг байдалтай болж:

	— Энэ Коля уншиж чаддаг юм байна. Одоо бичиж сурах байлгүй гэж хайхрамжгүй хэлэв.

	 

	 

	КОЛЬКА ХОЛТОСЧ БОЛСОН НЬ

	Их Шөвгөн хошуут орой дээрээ ганц ногоон мөчиртэй бүдүүн нарс руу дөхөн ирж:

	— Зогс, Коля гэж хүндэтгэн чичирсэн хоолойгоор хэлэв.

	
Эргэн тойрон дугуй нүх болсон Ноён Холтосчийн суугаа нарс нь мянга мянган цонхтой өндөр барилгыг санагдуулна.

	Колька нэгэн цонх руу шагайн модны үртэс дэвссэн дугуй нүхний буланд урт сахлаараа биеэ бүтээн унтаж байгаа том хар цох байхыг харав.

	— Унтаж байна гэж Колькаг хэлэхэд

	— Юу гэнэ ээ? Тэр чинь хэзээ ч унтдаггүй, юм бодож байдаг юм гэж Шөвгөн хошуут дургүйцэв.

	Шөвгөн хошуут цонх руу шагайснаа:

	— Цохнуудын хувьд амьдарна гэдэг жилээс жилд маш бэрх болж байна. Шувуунд тоншуулна. Шоргоолжинд хазуулна. Газар нуугдлаа ч шувуу түүгээд идчих юм. Цохонд идүүлэх л гэж мод ургасан баймаар юм. Гэтэл бүгдээрээ ой модыг хамгаалах юм. Тэр үүний учрыг олох гэж бодож сууна гэж санаа алдан өгүүлэв.

	Их Шөвгөн хошуут савраараа Ноён Холтосчийн мөрнөөс аятайхан татаж сэрээв. Тэр аажуухнаар эргэн харснаа Коляг үзэнгүүт «Хүн» гэж дуу алдан савраа тас атган нуруугаараа үхэтхийн ойчив.

	— Энэ их сайн хүү. Энэ чинь Коля шүү дээ гэж Шөвгөн хошуутын хэлэхэд Ноён Холтосч Колькаг өрөөсөн нүдээрээ ширтэн

	— Байж боломгүй зүйл. Би энэ хорвоо дээр таван жил амьдрахдаа нэг ч удаа сайн хүний тухай сонсоогүй. Бүгд л адилхан бидний эсрэг.

	— Харин Коля модтой түншээ таслаад бидний төлөө тэмцэж байгаа юм.

	Ноён Холтосч нөгөө нүдээ нээж:

	— Түнш тасарсан гэв үү?

	— Тийм ээ, тасалсан гэж Колька батлан хэлэв.

	Ноён Холтосч:

	— Мод мэрж, хөрөөдөж навч сүйтгэж, модны гол тас идэж чаддаг юм уу? Ер нь юу хийж чаддаг юм? гэж Шөвгөн хошуутын зүг эргэн харав.

	
Коля мод тасалж, хальсыг нь хуулж, хугалж чадна. Хагас цагийн дотор цагаан хусыг тас хяргаж, улиасны хальсыг хуулан, монос модыг хугалж орхисон юм шүү дээ.

	— Мөн сайхан аа. Тэгвэл манай хотод бидэнтэй хамт аж төрөг гэж Ноён Холтосч баярлан босож ирэв.

	Их Шөвгөн хошуут: 

	— Коля бас сонин мэдээ авчирчээ.

	— Ямар?

	— Сонин мэдээ. Ямар ч харуул манаагүй цоо шинэхэн хоол байна гэнэ.

	— Хоол? гэж асуун Ноён Холтосч сэргээд ирэв.

	— Тийм, тийм! Идэх юм их байна! гэж Их Шөвгөн хошуут угтан хашхирав.

	Ноён Холтосч:

	— Алив хурдхан яриач хүү минь.

	Их Шөвгөн хошуут Коляд дохин:

	— Пионерын төглийн тухай яриад байгаарай.

	— Юуг нь ярих юм бэ? Туялзсан зулзаган мөчрүүд, ногоон навчнууд л байгаа юм. Аятайхан таяг хийх ч мод байхгүй шүү.

	Ихэмсэг байдлаа илтгэх гэж дандаа бүдүүн хоолойгоор ярьдаг Ноён Холтосч хэмжээгүй баярлажээ. Пионерын төгөл шиг чухал юм түүнд яаж байх вэ. Том цох холтос идэгчид нь хатсан мод хожуулаар хооллодог юм гэхэд жижиг цохнууд, олон янзын төөлүүр хорхойг шинэ навч, нялх зөөлхөн мөчрөөр тэжээх хэрэгтэй байлаа.

	Ноён холтосчид баярлах бас нэгэн шалтгаан байснаа хэнд ч хэлэлгүй нууж байв.

	— Коля чи ямар их үнэтэй мэдээ авчирснаа яаж мэдэх вэ. Энэ төгөл тэгээд хүнгүй юм уу?

	— Энэ чинь пионеруудын төгөл. Тэд бүгдээрээ сургуульдаа байгаа гэж би Их Шөвгөн хошуутад хэлсэн шүү дээ, 

	— Энэ төгөл хаана байна?

	— Эхлээд чигээрээ яваад... 

	— Чигээрээ... гэж Холтос идэгчдийн Ахлагч давтан хэлнэ.

	— Дараа нь зүүн тийш эргээд... 

	— Зүүн тийш... гэж тэр бас давтана.

	— Дараа нь зөрөг рүү эргээд... 

	— Зөрөг рүү...

	— Энэ зөрөг шууд их замтай нийлнэ. Тэндээс төгөл харагдаж байгаа.

	— Харагдаж байгаа.

	— Очиход их амархан зам шүү гэж Колька хэлэв.

	— Амархан юм байна. Чигээрээ яваад зүүн тийш эргэхэд төгөл харагдана. Ноён Холтосч ингэж давтан хэлэв.

	— Үгүй ээ. Эхлээд чигээрээ дараа нь зүүн тийш эргээд зөрөг зам дайралдана. Дараа нь... За яршиг тийш очих гээд байгаа юм бол би хүргээд өгье.

	— Тэг хүү минь.

	Ноён холтосч их л баяртай байна.

	Коляг ярилцаж байх зуур Холтосчдын хотынхон тэднийг тойрон цуглацгаажээ. Тэд ч үүнийг сонсоод баярлан шуугьцгаав.

	Ноён Холтосч сахлаа сэрвийлгэмэгц шуугиан намжив.

	Гэлэнмаа - Эрвээхэй толгойгоо гудайлгав. Навч хуйлаачид амьсгаагаа дарж ядан зогсоно. Хаврын цохнууд мөчирт наалдан мод мэрэгчид хүртэл чив чимээгүй болцгоов.

	Ноён холтосч: 

	— Коляг шагнах хэрэгтэй. Харин юугаар шагнах вэ? гэхэд бүгд сайшаан шуугилдав.

	Шөвөг хамарт: 

	— Улаахан гүзээлзгэнэ бэлэглэе.

	Ноён холтосч түүнийг дургүйцэн харж:

	— Бид түүнийг чинь идэх нь байтугай, амандаа ч хүргэж чаддаггүй шүү дээ гэв.

	
Мод үйрүүлэгч: 

	— Би өчигдрийнхөө олсон тал өмх хожуулыг өгье.

	— Бага байна гэж Ноён Холтосч татгалзав.

	Ахиад л бүгд дуугаа хураав. Ноён Холтосч бодлого болно.

	Бүгд түүнийг юу хэлэх бол гэж хүндэтгэн хүлээнэ.

	— Тэр бидний санаанд орохооргүй гайхалтай сонин юм бодож олох гэж байна гэж Шөвгөн хошуут Колькад шивнэв.

	Ноён Холтосч өрөөсөн сахлаа хөдөлгөсөн нь их сонин юм бодож оллоо гэсэн тэмдэг ажээ.

	— Нэгдүгээрт найз Колягаа хүндэтгэн энэ цагаас эхлэн түүнийг холтос идэгч болголоо.

	— Ура гэж эргэн тойрон хашхирцгаав.

	— Би түүнд Монохамусын байж байсан гацуурын боргоцой бэлэглэе.

	— Би чамд, түүнийг нэг л гайхалтай сонин юм бодож олно гэж хэлсэн шүү дээ. Их Шөвгөн хошуут баярлан дуулалдаж,

	— Хэдийд ч юм бэ? Монохамус гэгчийн сууж байсан модны боргоцойгоор би юу хийх вэ? гэж Колька асуув.

	Их шөвгөн хошуут сахлаа эгдүүцэн хөдөлгөв.

	— Чи юу... юу... гэнэ ээ? гэж тэр байж ядахдаа ээрэн түгдэчнэ.

	— Аа юу гэж?

	— Тэр хамгийн жижиг авгалдайн мэдэх зүйлийг мэдэхгүй байна. Манай агуу их Монохамусыг Коля мэдэхгүй байна. Цох, эрвээхэй, төөлүүрүүд ингэж хашхиралдав.

	Тэдний шуугианыг намжаан, Ноён Холтосч: 

	— Монохамусын тухай би ярьж өгье. Коля, манай агуу их монохамус бол энэ ойг нээж холтосчдын хотыг байгуулснаараа алдаршсан юм. Би түүний амьдрал, гавьяаны тухай сүүлд ярьж өгнө. Одоо Пионерын төгөл рүү явцгаая.

	— Үгүй би одоо амжихгүй. Сургуульдаа очно. Дараа нь сургуулийн хөл бөмбөгийн аварга шалгаруулах тоглолттой. Өнөөдөр амжихгүй, маргааш явцгаая. Хичээлийн дараа уулзацгаагаад хамт явцгаая. Тэгэх үү?

	
— Маргааш л бол маргааш. Харин би өнөөдөр жаахан бодъё. Битгий шуугиарай. Намайг үймүүлж болохгүй шүү гэж Ноён Холтосч зөвшөөрөн хэлэв. Тэр нарс руу мөлхөн орлоо.

	 

	 

	ЦОХИХООС ЦААШГҮЙ ЦАГ

	Колька ой дотор хэр удсанаа мэдэж чадсангүй. Өвгөн аав нь нар хараад цаг хэд болж байгааг мэддэг байв. Колька нар луу харан анивчлаа ч нүдний нь өмнүүр, улаахан цагаригууд л эргэлдэхээс өөр юу ч үл харагдана.

	Нар ч харагдахгүй байхад өвгөн аав яаж цаг мэддэг байсан юм бол?

	Колька Их Шөвгөн хошуутаас:

	— Одоо хэдэн цаг болж байна?

	— Ямар цаг?

	— Одоо ес хагас уу, эсвэл арван цаг болчих оо юу?

	Шөвгөн хошуут сахлаа хөдөлгөн:

	— Мэдэхгүй.

	— Ой дотор яаж цаг байх вэ? гэж Колька санаа алдав.

	— Гэхдээ манайд Цагчин-Цох бий гэж Шөвгөн хошуут Колягийн хайхрамжгүй үгэнд гоморхон өгүүлэв.

	— Цагчин байгаа болохоор, цаг байгаа гэж Коля баярлан бодов.

	— Танай цагчин хаа байна?

	— Тэр гуалин дотор. Тэр бүх төрөл садны хамт хүн амьтантай байшинд суудаг юм. Өнөөдөр харин манайд зочлон ирээд байна.

	Колька Шөвгөн хошуутын ярьсныг бүрэн сонсолгүй чаг-чаг-чаг гэх цохилт сонстон байгаа гуалин руу дөхөж очив

	— Хөөе, цаг хэд болж байна? гэж Колька гуалинг нүдэн хашхирав.

	
Гуалин доторх тогшилтын чимээ хуучин хэвээр сонстоно. Колька гуалинг улам чанга нүдэв. Тогшилт зогсон дугуй нүхнээс Цагчин цох гарч ирэн: 

	— Би муу цохиж байна уу?

	— Сайн, сайн. Харин цаг хэд болж байна?

	— Би үүнийг мэдэхгүй гэж Цагчин-цох хариулаад гуалин дотроо эргэж оров.

	Ахиад л чаг-чаг-чаг гэж тогших чимээ сонстоно.

	— Ядахдаа чи цагаа харуул гэж Колькагийн хэлэхэд 

	— Надад цаг байхгүй. Хүмүүс над шиг тогшиж чаддаггүй болохоор цаг хэрэглэдэг юм. Надад бол тэрний хэрэггүй. Дураа хүрсэн үедээ л тогшиж сууна. Чаг-чаг-чаг сайн тогшиж байгаа биз?

	— За би сургууль руу явлаа. Баяртай гэж Колька эрс хэлэв.

	— Биднийг Пионерын төгөл хүргэж өгнө гэснээ битгий мартаарай гэж Шөвгөн хошуут сануулан хэлэв.

	Колька: 

	— Тохирсон ёсоор маргааш хичээлийн дараа хүлээж байгаарай.

	— Хүлээнэ. Хурдхан ирээрэй гэж түүний хойноос цох эрвээхэй төөлүүр хорхой бүгд хашхиралдана.

	 


ХОЁРДУГААР БҮЛЭГ

	 

	 

	КОЛЬКА ЗАНАВ

	Колька сүүлчийн хичээл орж байхад сургуульдаа хүрч ирэв. Яг ангийнхаа хаалган дээр иртэл хичээл нэгэнт эхэлжээ.

	Хаалга дутуу хаалттай байв. Колька завсраар нь толгойгоо шургуулан: 

	— Иван Семёнович, орж болох уу? гэв.

	— Кочерыжкин уу? гэж багш гайхан асуув.

	— Тийм ээ, би. Би ингээд... гэж Колька бувтнана.

	— Дараа тайлбарла! Одоо суудалдаа суу.

	Колька туурга даган явсаар ширээндээ очин Мишка Зайцевтай зэрэгцэн суув.

	Колька: 

	— Яагаад надтай цуг явсангүй вэ гэж Мишкаг тохойгоороо түлхэн шивнэв.

	— Танай хаалга түгжээтэй. Тогшиход хэн ч хариу өгөхгүй байсан. Би чамайг явчхаж гэж бодсон гэж Мишка мөн л шивнэн хариулав.

	— Ээж хаалга хаачихсан юм. Би унтаж байсан.

	— Мөн ч их унтжээ. Гурван цагийн хичээлийн турш унтсан байна.

	— Үгүй ээ. Би эрт боссон юм. Надтай нэг сонин юм тохиолдлоо. Их Шөвгөн хошуут тус боллоо.

	
— Хэн гэнэ ээ?

	— Шөвгөн хошуут. Тийм нэртэй цох байдаг юм.

	Мишка инээд алдчихав. 

	Багш харандаагаар ширээ тогшин: 

	— Кочерыжкин, Зайцев, битгий яриарай!

	Хүүхдүүд чимээгүй болцгоов. Иван Семёнович үргэлж ажиглаж байсан болохоор аятайхан боломж гартал яриагаа хойшлуулахаас өөр аргагүй байв.

	Колька дэвтрээ гарган, үзгээ авч бэхэнд дүрэн хүн зурах гэтэл гараас нь үзгийн иш мултрав. Бэх болсон хуруунд нь зөвхөн төмөр үзэг л үлджээ.

	Колька үзгээ чулуудчихаад харандаагаа автал тэр тачигнан хугарч бал нь ширээн доогуур өнхрөн унаж бут үсэрлээ.

	Дэвтэр, харандааны сав, сурах бичгүүд нь ширээн доогуур гулсан оров.

	Сууж байгаа ширээ нь хүртэл Колькаг дороос нь түлхчинэ. Тэр хамаг хүчээрээ ширээнээсээ зуурсаар байлаа. Их хүч гаргасандаа болж царай нь минчийж улайн шуухитнаж байв.

	— Юу болоод байна? гэж Мишкагийн тэвдэн асуухад:

	— Мэдэх... Мэдэхгүй. Энэ ч лав Ахмад Царс л... 

	Иван Семёнович, Колькаг ширүүнээр харан:

	— Кочерыжкин гурван цагийн хичээл тасалчхаад одоо бас хичээл дээр сууж чаддаггүй! Ангиас гар! Гэртээ харь! Намайг орой очно гэж гэрийнхэндээ хэлээрэй.

	— Ив-ван ... С... сс. Семёнович, Ив... ван... Семёнович гэж Колька шал ширтэн түгдчив.

	— Чамайг үүрч эрхлүүлж байж чадахгүй. Даруйхан зайл! Хэрвээ чамайг зайлахгүй бол хөлийн чинь улыг өргөсөөр шивнэ шүү гэж бэхэнд халтартсан шал ууртай шивнэнэ.

	Колька болгоомжтойгоор шал руу ширтсэнээ, ширээн доогуур орж ном дэвтэр сурах бичгээ цуглуулах гэтэл яагаад ч гарт нь баригдаж өгсөнгүй. Нүүр нь улайн хувцас нь үнгэгдчихсэн ширээн доороос гарч ирэн, хадаас, боолт, тонгорог, агуу их Монохамусын сууж байсан модны боргоцой зэргээ хоосон цүнхэндээ хийж: — Мишка миний сурах бичгийг яваад яваарай гэж хэлэв.

	Мишкаг «Тэгье» гэж хэлэнгүүт Колька хайхрамжгүйгээр гараа хаялан ангиас гарлаа.

	Түүнийг гармагц ангийн хаалга их хорлонтойгоор ууц руу нь түлхэн хаагдав.

	— Муу сайн моднууд тэгж л байг. Би мод үйрүүлэгч цохнуудыг авчирна даа. Одоо л ердөө Холтосчдын хот руу явж цохнуудыг пионерын төгөлд хүргэж өгөөд тэндээс нь нааш аваад ирье гэж Колька занасаар явлаа.

	 

	 

	МУУ МЭДЭЭ

	Ахмад Царс мойног мөчрөө дэлгэн наранд ээж байв. Эргэн тойрон модоор хүрээлсэн ойн цоорхойд ганцаар зогсох Ахмад Царсны ойролцоо түүний ач, гуч болох залуу царснууд бөөгнөн ургасан байв.

	Ахмад Царсныхаас залуу, царсны навч өнгөлөг бөгөөд цөөхөн. Ахмад Царстай адилхан тэдний мөчрүүдийн атгасан гар шиг жижигхэн үзүүрүүд дээр навчис нь овоорсон байв.

	Царсны цаана, бараг зөрөг зам дээр гарч ирэх шахан уймраа чалчаа Улиас ургасан харагдана. Хаа ч юм бэ, нэг мөчир нь хөдлөнгүүт л түүний бүх навчис нь юу болов, юу болов гэж шуугин сэрчигнэнэ. Улиасны цаагуур дуу цөөтэй Жодоо бүдүүн Хус өөрийнхөө чалчаа хөршийг нөхөрсгөөр ширтэн ургажээ. Ойн цоорхойн нөгөө талын налуу руу унжгар Уд мод урт мөчрөө унжуулна. Түүний эсрэг талын гүвээн дээр ойн хамгийн өндөр мод - Өндөр нарс нарны зүг зэсэн улаан мөчрөө өргөж сүндэрлэн зогсоно.

	Ахмад Царс жаахан зүүрмэглэж байв.

	Гэнэт чимээ гарган далавчаа хурдан дэвсээр Бор шувуухай Царсны хатсан мөчир дээр суув.

	
— Жийв-жив! Би байна. Би чамд чухал мэдээ сонсгоё.

	Хөнгөн сэвсгэнүүр Бор шувуухайн занг бүгд мэдэх тул Ахмад Царс тийм ч их чухал мэдээ дуулгана гэж бодсонгүй.

	— За юу болоов? Ахиад л алтан хараацайн үүрэнд түймэр гар аа юу?

	Түймрийн тухай Ахмад Царсны ёжтойгоор асуусан нь сонин тохиолдол билээ.

	Бор шувуухай хаврын нэгэн өглөө үүрнээсээ нисэн гарангуут тосгоны байшингийн дээвэр болгон дээр улаан дөл бадарч байхыг хараад:

	— Түймэр, түймэр, тагтаахайн байшинд түймэр. Алтан хараацайнд түймэр гэж ойгоор нэг шуугиан дэгдээжээ.

	Бүх шувууд тус тусынхаа ажлыг орхин яаралтайгаар нисэж ирцгээтэл ямар ч түймэр гэх юмгүй байв.

	Гудамж дүүрэн хүмүүс дуулж бүжиглэн, дээвэр дээр шувууд сууцгаан хөгжилтэйгөөр жиргэж байлаа.

	— Юуны чинь түймэр вэ? гэж Бор шувуухайнаас асуухад

	— Яагаа вэ энэ шатаад байгааг харахгүй байна уу? хэмээн салхин аясаар дэрвэн улалзах улаан тугууд руу заажээ.

	— Энэ чинь улаан туг л байна. Өнөөдөр бүх хүмүүс майн нэгний баярыг тэмдэглэж байгаа юм гэж шувууд хөхрөлдөн хариулжээ.

	Үүнээс хойш түймрийн тухай сануулах бүр Бор шувуухай уурладаг ажээ. Харин энэ удаад сонсоогүй дүр үзүүлэн:

	— Үгүй энэ Колька Кочерыжкины байгааг! Бөөн гай тарьчихлаа гэж үглэв.

	Өвгөн Царс: 

	— Ойлгогдохоор яриач дээ. Юу болоов?

	— Колькагаас болоод

	— Тэгээд Колька яагаа вэ?

	— Ой руу ирэх гэж байна.

	— Ирж л байг. Чи нигүрс мод Колягийн өмдийг өлгөчихсөн тухай дуулаагүй биз, ха ха ха

	— Цохнуудыг яахвэ?

	— Ямар цох

	— Колятай цуг ирж яваа цохнууд

	Ахмад Царс инээхээ болив.

	
— Энэ удаа ч Бор шувуухайн сандардаг нь зөв. Амьсгаагаа дарж байгаад эрэмбэ дараатайхан ярь!

	Бор шувуухай далавчныхаа үзүүрээр шилээ маажин ярьсан нь:

	— Эхлээд ярья. Би сургуулийн байшингийн дээвэр дор байдаг болохоор юу эс сонсох вэ? Өнөөдөр харин Коля эндээс нь биш тэндээс нь эхэлье гэж байхгүй юу, тэгээд л би гэрээдээ.

	— Зүгээр юу сонссоноо л ярь гэж Ахмад Царс түүний яриаг таслав.

	— За яах вэ. Би үүрэндээ л байж байгаад Колька Кочерыжкин «Би Холтосчдын хот руу очиж цохнуудыг пионерын төгөлд авч ирнэ» гэж ярихыг нь сонслоо.

	— Яана гэнэ ээ? Тэгэх ёсгүй юм сан гэж Ахмад Царс дуу алдав.

	— Үнэнийг хэлэхэд цаадах чинь цохнуудыг сургууль руу авчирч ширээ хаалга идүүлнэ гэж занаж байсан.

	Сурагч хүн сургууль руугаа өөрийнхөө ой руу холтос идэгч хортнуудыг авчирна гэж байж болохгүй зүйл.

	— Түүнийг ингэж занаж байхыг би чихээрээ сонссон юм даа хэмээн бор шувуухай батлан хэлэв.

	 

	 

	ОЙН ТҮГШҮҮР

	Ахмад Царс энэ ойн бүх моддын ахмад нь юм. Тэр энэ ойд хэчнээн зуун өвөл зуныг өнгөрөөснөө тоолохоо ч больжээ. Урт удаан наслахдаа бусад бүх модыг дагуулахгүй их юм үзжээ. Настайчуудын нэгэн адил юм мартахгүй гэсэн үедээ зангилаа хийдэг зантай болжээ. Хэрвээ Ахмад Царс маш чухал юм санаж явах хэрэгтэй бол модны мөчирт давхар зангилаа, тийм их чухал биш зүйл бол дан зангилаа хийдэг байв.

	
Он жилийн аясаар Ахмад Царсны хийсэн зангилаа олширч сул мөчиргүй болжээ.

	Моднууд шувууд, араатан амьтад бүүр ойчид хүртэл хүнд үедээ зөвлөгөө авахаар ирдэг байв.

	Ахмад Царс Бор шувуухайн хэлснийг чагнан бодлогоширно.

	«Хэрвээ Колька холтосчдыг Пионерын төгөл рүү дагуулж ирвэл их аюултай байна. Даруйхан түгшүүр зарлах хэрэгтэй. Гэтэл хүн Холтосчидтой нийлж байсан удаагүй шиг санагдах юм. Ер нь байх ёсгүй юм даа» гэж бодов.

	Ой дотор нам гүм. Хүний дуу, шувуудын жиргээ ч үл сонстоно. Эцэж цуцахыг мэддэггүй Тоншуул «тог-тог-тог» гэж тогшиж байдгаа зогсжээ. Тоншуул өвчилсөн модонд өглөөний үзлэг хийгээд амарч байна. Бусад шувууд зарим нь алс холын гацуурын боргоцой цэвэрлэх, зарим нь өвөлжсөн цангис жимс түүж идэхээр намаг руу нисэн одоцгоожээ.

	Ахмад царс орчноо эргэн харснаа хүрээлэн ургасан модонд хандан:

	— Хайрт нөхөд өө, дөнгөж саяхан Бор шувуухай нисэн ирж Коля Кочерыжкин холтосчдыг пионерын төгөлд аваачихаар бэлтгэж байна гэж мэдэгдлээ.

	Модод ч сандарч эхлэв. Орчны ой модонд холтосчид, үндэсчид навччид мэт ойн хортнууд дураараа загнаж байсан тэр үеийг бүх моднууд санацгаалаа. Тэд моддын бүх навчсыг идэж, холтсыг нь нүцгэртэл мэрэн сүйтгэж хаяжээ. Энэ үед нь ойд хүн иржээ. Тэр төөлүүр хорхойн идэж үхүүлсэн навчсыг барилж үзэн, цохонд идүүлээд нүцгэрсэн моддыг харан толгой сэгсэрч: «Энэ их модыг сүйтгэн ойн дээрэмчид ч бүүр наргиж байна даа» гэцгээж, энэ бүх ойн хортнуудыг хөөж эхэлжээ. Хортнуудын ихэнхийг ингэж устгажээ. Амьд үлдсэн нэг нь өмхий намаг руу очиж тэндээсээ гарч ирэлгүй олон жил болжээ.

	Унжгар Уд мод эхлэн, 

	— Яая гэхэв дээ. Хүмүүс л цохонд тусалж эхэлбэл бид ч өнгөрч дээ гэж хэлэн санаа алдав. Хүмүүс ч биш ээ. Ганц Коля Кочерыжкин гэж Ахмад Царс засаж хэлэв.

	
— Гэлээ ч гэсэн уйлахаас өөр яая гэх вэ? Уд мод уйлж эхлэв.

	— Дуугаа тат! Чиний үргэлж уйлж байх нь яршигтай байна. Нуур цөөрөм болтол нулимс урсгаж байх юм хэмээн зулзаган царснууд хашхирцгаав.

	— Бор шувуухай эндүүрсэн байж болох юм шүү гэж Хус өгүүлэв.

	— Лав л эндүүрсэн хэрэг. Тэгж таарна. Бор шувуухайг ямар мэдэхгүй биш гэж Улиас тэвдэн өчив.

	— Бор шувууг ч бид мэднэ, холтосчдыг ч бас мэднэ шүү дээ. «Овоо босгоогүй бол шаазгай юунд суух вэ» гэгчээр холтосчид нэг юм хийхээр шийдэж. Харин энэ Колька юу вэ?.. Үг дуу цөөтэй Жодоо нэмж хэлэв.

	— Иймэрхүү хэрэг хийгээд байвал түүнд хоёр таваг хусны чанамал өгөхөд л Колька юу хийж байгаагаа ойлгох болно. Хоёр зуун жилийн өмнө нэг удаа... гэж Хусны ярьж эхлэхэд

	— Энэ нь ч хэт эртний юм байна. Одоо хусны чанамал хэрэглэхээ больсон шүү дээ. Ахмад Царс ингэж сургамжлав.

	— Хэрэглэхээ больсон гэнэ ээ. Яая гэхэв, хусны чанамал ч Колька шиг ичгүүргүй амьтанд их ашигтай зүйл байгаа юм даа гэж Хус мод санаа алдан өгүүлэв.

	— Хурц шилмүүсээр хатгая. Шилмүүсээр гэж гацуур тэвдчинэ.

	— Өргөсөөр, өргөсөөр л хатгавал дээр гэж Долоогоно, нохойн хошуу хоёр зэрэгцэн дэмжив.

	— Чимээгүй! Бид дэмий сандарцгааж байна. Хүн холтос мэрэгчидтэй нийлнэ гэж байж болохгүй. Жаахан хүлээж ажиглая. Бүх зам зөрөг, ялангуяа Холтосчдын хотоос ирэх зам руу сайн ажиглаж байгаарай гэж Ахмад Царс тэдний шуугианыг зогсоон хэлэв.

	 

	
 

	 

	ХИЧЭЭЛ ХААНА БАЙДАГ БОЛ ?

	Цохнууд Колькаг хүлээн сууцгааж байв. Нар бүүр дээр хөөрч цаг ч нэлээн явчихжээ. Нарлаж байсан цохнуудыг сүүдэр дайрч дааруулна. Сүүдэрт байсан цохнуудыг нар дайрч тэд халууцаж эхэлжээ.

	Цохнууд тэсвэр алдаж эхэлжээ. Эцэж ядарсан Төөлүүр хорхой зулзаган хусны навч мэрээд сууж байвал ч мөн сайхан даа гэж мөрөөдөл болон бувтнана.

	— Пионерын төгөлд сайхан царсхан ч байгаа даа гэж нөгөө нь санаа алдана.

	— Чимээгүй болцгоо! Та нарын ярьсан яриагүй гэдэс өлсөөд байна гэж Шөвгөн хошуут хашхирав.

	— Коля тэгээд хэзээ ирэх юм бол доо? гэж хамгийн тэвчээргүйгээрээ Нигүрсний навчич асуув.

	— Тэр маргааш ирнэ гэсэн юм хэмээн ноён Холтосч хэлэв.

	Гэлэнмаа эрвээхэй

	— Маргааш ч болчихлоо. Нөгөөх чинь алга байдаг. Би л юу ч ойлгохгүй байна.

	Эрвээхэй, цохны маргааш бол хүмүүсийн хэрэглэдэг маргааш гэдэг үгнээс өөр, цохнууд их жижигхэн учир тэдний өдөр нь богинохон дорхноо л маргааш болдог ажээ. 

	Гэлэнмаа-эрвээхэй:

	— Маргааш ч болчихлоо. Нөгөөх чинь алга байдаг. Би л юу ч ойлгохгүй байна гэж давтан хэллээ.

	Саяхан сүүдэр дайрч байсан цохнуудыг ахиад нар шарж, наранд байсан цохнуудыг сүүдэр дайрлаа.

	— Бид энд дэмий сууж байгаа юм биш үү? Коля «Хичээлийн хойно хүлээгээрэй» гэсэн шүү дээ. Бид түүнийг энд хүлээгээд байдаг, тэр биднийг өөр газарт хүлээж байгаа байх. Энэ хичээл гэгчийнхээ сүүлд нь л гэж Нигүрсийн навчич өгүүлэв. 

	Ноён Холтосч:

	— Зүйтэй. Биднийг энд бүртгэнэж байх хооронд Коля аль хэдийн энэ хичээл гэгчээ өнгөрч түүнийхээ сүүлд нь л хүлээж байгаа.

	
Гэлэнмаа-эрвээхэй: 

	— Энэ хичээл гэдэг нь юу вэ? гэж нэрэлхэнгүйгээр асуув.

	— Хичээл гэнэ ээ... За байз ... Энэ чинь ... Ноён Холтосч, чамд хэлж өгнө гэж Нигүрсний навчич түгдчив.

	Бүгдээрээ Ноён Холтосчийн зүг харцгаалаа.

	— Хичээл гэдэг бол хичээл л байгаа юм. Үүнийг мэдэж авах нь зүйтэй гэж их л дүрэм үзүүлэн хариулав.

	Энэ хичээлүүд гэдэг нь хаа байдаг бол? Түүний хойно уулзана гэсэн болохоор энэ хичээлийн сүүлд нь уулзах байх гэж ярилцаж эхлэв. Холтосчид Холтосчдынхоо хотоос гарч үзээгүй. Эрвээхэйнүүд хотынхоо захаар нисдэг учир нэг нь нөгөөгийнхөө яриаг таслан хотын захыг зураглан ярина. Замаар явбал баруун тийш эргээд дараа нь зүүн тийш, тэгээд жижигхэн талбар байдаг ажээ. Түүнээс цааших газрыг эрвээхэйнүүд мэдэхгүй ажээ.

	— Тийшээ явах хэрэгтэй. Тэр талбайн цаана нөгөөх хичээл нь байгаа. Тэр хичээлийн сүүлд Коля биднийг хүлээж байна гэж Ноён Холтосч хэлэв.

	— Мөлхөцгөөе, мөлхөцгөөе гэж цох, төөлүүр хорхой, эрвээхэйнүүд дэмжин хашхирав.

	Харин ганц Нигүрсний навчич толгой сэгсрэн: 

	— Бодох хэрэгтэй юм. Ой гэдэг чинь бидний энэ хот биш. Тэнд юу ч байж болно гэв.

	Гэвч цох, төөлүүр, эрвээхэйнүүд урагш хөдөлцгөөв.

	— Намайг орхиж яваад төглийг өөрсдөө идэх нь гэж Ноён Холтосч гайхна.

	— Намайг ч бас гэж Нигүрсний навчич дургүйцэв.

	— Ингэж болохгүй! Урагшилъя гэж Ноён Холтосч хашхирав.

	Тэр хоёр бүхнийг гүйцэж эхэнд нь орон алхаж гарав.

	Холтосчид баруун тийш, дараа нь зүүн тийш эргэн жижигхэн талбайг өнгөртөл ямар ч хичээл дайралдсангүй.

	— Хичээл гэдэг нь хаа байна? Одоо хаачих вэ? гэж Ноён Холтосч асуув.

	
— Эхлээд тагнуул явуулж хичээл хаа байдгийг нь мэдье. Бид эндээ хүлээж байя. Нигүрсний навчич ийм санал гаргасанд бүгд зөвшөөрөв.

	— Нисэхдээ хөнгөн шалмагаар нь Гэлэнмаа-эрвээхэйг явуулъя гэж Нигүрсний навчич хэлэхэд:

	— Би нисэж болох юм. Гэхдээ би явсан замаа тогтоохгүй, их ой муутай шүү дээ. Ноён Холтосчийг явуулъя гэж Гэлэнмаа-эрвээхэй хэлэв.

	— Үгүй. Үгүй. Би ажлаа орхин явахгүй. Та нарын нэг ухаантай, эрдэмтэй нь явах ёстой. Бичээч тагнуулд яваг. Тэр их ухаантай, бүхнийг мэдэж чадна. 

	Ноён Холтосчийг ингэж хэлэхэд

	— Тэгэлгүй яах вэ? Бичээч явна гэж бүгдээрээ шуугилдав. 

	Ингээд Бичээч тагнуулд явахаар боллоо.

	 

	 

	БИЧЭЭЧ ТАГНУУЛД ЯВЖ, ЦОХНУУД КОЛЬКАТАЙ УУЛЗСАН НЬ

	Нигүрсэн ой дундуур Бичээч чигээрээ яваад байлаа. Хажууханд гачуур харагдахад түүнийг чиглэн харайлгав.

	Бичээч гачуур өөд авиран холтсон дээр нэг урт зураас, дөрвөн хөндлөн зураас, мэрж гаргалаа.

	Шинэхэн холтос амт сайтай. Энэ ажилдаа сонирхон, зурааснууд «Би энд сайн цадаж авлаа» гэснийг тэмдэглэсэн болог гэж Бичээч хэлэв.

	Зурааснуудаа ахин нэг харснаа өөр гачуур луу дөхөж очив. Бичээчийг гачуур дамжин мөлхөж байх хооронд цохнууд түүний явж далд орсон бутны зүг нүд салгалгүй ширтсээр, хүлээж ядан хойноос нь явахаар шийдэцгээв.

	Удалгүй Бичээчийн зураас үлдээсэн анхны гачуурын дэргэд ирцгээв.

	Ноён Холтосч урт зураасыг номчирхон харснаа,

	— "Урагшаа яваарай" гэж бичжээ, гэв.

	Нигүрсний навчич: 

	— Тэртэй тэргүй урагшаа явах хэрэгтэй. Харин бичээч "Ийшээ явж болохгүй. Аюултай" гэх мэтийн нэлээд чухал юм бичсэн байх.

	— Хэрвээ аюултай байвал, тэр буцаад ирнэ. "Баруун тийш эргэ" гэж бич ээ бол уу? гэж Шөвгөн хошуут хэлэв.

	— Зүүн тийш байвал яах вэ? Гэлэнмаа ингэж асуув.

	Бүгдээрээ маргаж эхлэв.

	Ноён Холтосч "Урагшаа яваарай" гэсэн байна хэмээн хэлсний дагуу бүгд түүний хойноос хөдөлцгөөв. Ноён Холтосч баруун хөлийн алхаа нь зүүн хөлийнхөөсөө том учир дандаа зүүн тийшээ мурийгаад явчихдаг ажээ. Ойрхон газар энэ нь тийм ч их саадтай биш. Харин энэ удаа Ахлагч мурийж явсаар байгаад нөгөө ойн цоорхойдоо ахиад дагуулаад иржээ. Тэдний хэн нь ч эргэж ирснээ мэдсэнгүй.

	— Ахиад л ойн цоорхой! Бид төөрчихсөн юм биш үү? гэж Нигүрсний навчич дуу алдав.

	— Бид харин их зөв явж байна. Одоохон хичээлүүд харагдана гэж Ноён татгалзтал Колька яваа харагдав. Коля Холтосчдын хот руу гомдолтойхон алхалж байв.

	Хичээлээсээ хождохгүй гэж бахардталаа гүйгээд амжсангүй хождож очсон боловч хичээл дээрээ Мишкатай хүртэл ярилгүй их томоотой байлаа.

	Гэтэл Иван Семёнович түүнийг ангиас хөөж гаргалаа. Бас аав ээжид хэлэх гэнэ. Коля буруутай гэж үү? Сурагчийн ширээ, шал хаалга хувцас хунар нь хүртэл... 

	Тэгэхэд цохнууд хүн шиг л тус болж байдаг.

	— Коля яг болзсон газраа хүлээж байгаа гэж би та нарт хэлээгүй юү! Ура! хэмээж ноён Холтосч хашхирав.

	Цохнууд баяртайгаар

	— Ура! Ура! Ура! хашхирцгаав.

	— Миний зөв байна шүү дээ. Бичээчийн бичсэнийг би зөв уншсан байна гэж Ноён холтосч хэлэв.

	
 Нигүрсний навчич:

	— Хэрвээ бичээч бидэнд зам заасан бол хамгийн түрүүнд тэр өөрөө энд ирэх байсан шүү дээ.

	Одоо Бичээчийг хэрэгсэх амьтан ч байсангүй.

	Коляг олсондоо бүгд баярлацгаажээ.

	— Коля. Холтосчдын мэнд хүргэе гэж ноён холтосч хашхирав.

	Коля: 

	— Юу гэнэ ээ?

	— Холтосчдын мэнд хүргэе!

	— Цохнууд минь сайн уу! Та нар яах гэж энд ирсэн юм бэ?

	— Чи өөрөө хичээлийн дараа хүлээгээрэй гэсэн шүү дээ. Бид энд өмнө нь ирж байгаагүй тул цагаасаа хожимдлоо. Одоо биднийг Пионерын төгөлд хүргэж өгнө биз? гэж Нигүрсний навчич хэлэв.

	— Би хэлсэн үгэндээ эзэн болно. Цохнууд команд сонсоцгоо жагсацгаа, алхаад марш! Коля ингэж их цогтойгоор командалж эхлэв.

	Коля Ахмад Царстай ахин дайралдахгүйн тул цохнуудыг тойруу замаар авч явав.

	 

	
 

	 

	ГУАЛИНТАЙ АНХ УДАА ДАЙРАЛДАВ

	Ноён Холтосч Нигүрсний навчич хоёр Колягийн хажууд нь алхална. Нигүрсний навчич Шөвгөн хошуутыг хажуу тийш нь түлхлэн явна. Цохнууд үймэлдэн эрвээхэй

	Урдуур хойгуур нь эргэлдэн нисэж, араас нь төөлүүр хорхойнууд хэт их яарсандаа болон хойд хөлөөрөө урд хөл дээрээ гишгэчин явна.

	Коля: — Цохнууд аа, та нараас нэгэн зүйлийг хүсмээр байна.

	Ноён Холтосч: — Тэг, тэг. Бид чиний төлөө бүхнийг хийнэ.

	— Бид чадах бүхнээ хийнэ гэж Нигүрсний навчич нэмж хэлэв.

	— Та нар чадалгүй яах вэ. Модон эдлэл идүүлэх гэсэн юм.

	— Мод гэнэ үү? Бололгүй яах вэ! Бид модоор л амь залгаж байна шүү дээ гэж Ахлагч хэлэв.

	— Чиний төлөө бид арав дахин их хичээх болно гэж Нигүрсний навчич нэмж хэлэв.

	— За тэгвэл тохирох шив дээ? гэж Коля хариулав.

	Энэ үед эргийн зүгээс

	— Намайг тавиач, гуйж байна шүү дээ! гэж сандран өгүүлэх сонстов.

	Колька зогсон: — Хөөе тэнд хэн байна?

	— Туслаарай гэх доройхон дуу, ус долгилон үсчих чимээ дуулдав.,

	— Хурдлаарай, явцгаая гэж Ноён Холтосч Коляг яаруулав. Колька түүний үгэнд оролгүй замаас эргэв.

	Ноён Холтосч: — Энэ мөн хачин хүн шүү

	Коля голын тохой руу очлоо. Тохой дотуур том Гуалин хөвж байв. Тэрээр тохой дотроо эргэлдэн хаашаа ч гарч чадахгүй байлаа. 

	Колька: — Юу бол оо вэ?

	— Бид цаасны фабрик руу хөвж яваад энэ тохойгоос гарч чадахаа байлаа. Голын урсгал руу ороход минь туслаач гэж Гуалин хариулав.

— Одоохон гэж хэлэн Коля гутлаа тайлж эхлэв.

	Ноён Холтосч

	— Коля чи яаж байна?

	— Гутлаа тайлж байна.

	— Яах гэж?

	— Ус руу орно. Энэ зоогдчихсон Гуалинд туслах хэрэгтэйг харж байгаа биз дээ.

	— Гуалинд туслах гэж үү? хэмээн бүгд нэгэн зэрэг дуулалдацгаав. 

	Ноён Холтосч: — Ямар ч ашиггүй зүйл.

	Нигүрсний навчич: — Одоохон боль!

	Шөвгөн хошуут: — Өөр цохнууд очихоос өмнө хурдхан төгөл орцгооё.

	Коля өмднийхөө шулхнагийг шуугаад, ус руу орон, Гуалинг бүх хүчээрээ түлхэв. Гуалин өрөөсөн үзүүрээрээ эрэг мөргөн урсгал руу хөвж орлоо.

	— Их баярлалаа. Хэрвээ чамайг туслаагүй бол би үер болтол эндээс гарч чадахгүй байх байсан юм гэж Гуалин хэлэв.

	Коля эрэг дээр авирч гаран:

	— За одоо цааш явцгаая.

	— Зөндөө цаг дэмий үрлээ гэж Ноён холтосч амандаа бувтнана. 

	Коля: — За яах вэ, одоо чигээрээ төгөл рүү очицгооё.

	
 

	 

	БОР ШУВУУХАЙ АНДУУРСАНГҮЙ

	Өндөр Нарс дөхөн ирж буй аюулыг бүхнээс түрүүн харжээ. Гүвээ дээрээс сургуулиас Пионерын төгөл, суурин ордог замын хэсэг ил харагддаг юм. Бусад моддоо бодоход Нарс арай илүү юм үзэж мэддэг ажээ.

	Анх харахад зам дээгүүр сүүдэр дайрсан юм шиг санагджээ. Гэтэл тэнгэрт бүртийх ч үүлгүй байв. Нарс тэр дороо Колька Качерыжкин цохнуудтай цуг ирж явахыг үзжээ.

	— Тэд ирлээ гэж Нарс аяархан хэлэв. Ой дотор чив чимээгүй, Нарс ч юм хэлсэнгүй.

	— Цаана чинь юу байна, ярь л даа гэж Ахмад Царс хэлэв.

	— Колька Кочерыжкин, цох, эрвээхэй, төөлүүр хорхойнуудтай цуг зам дээр байна. 

	Нарсны хоолой нь чичрэн:

	— Тэд бидний зүг ирж явна. Үгүй ээ, тосгоны зүг эргэлээ.

	Бор шувуухайн хэлсэнд одоо хэн ч эргэлзэхээргүй болов.

	— Тоншуул голын захад ном уншиж байгаа байх. Түүнийг дууд гэж Ахмад Царс өгүүллээ.

	— Тоншуул аа! Тоншуул аа! чамайг Ахмад Царс дуудаж байна гэх дуу модод дамжин цуурайтав.

	 

	 

	ОЙН ХОРТНЫ ХОВОР ТӨРӨЛ

	Цохнууд баярлахдаа тагнуулчаа ч мартжээ. Бичээч ой дундуур тэнэсээр байлаа. Гацууруудын хооронд мөлхсөөр байгаад хаашаа явах, хаанаас ирсэн зүг чигээ мартжээ. Яаж ийж байгаад гэртээ харих болов уу гэж найдан мөлхсөөр байв.

	Моддын цаана ярилцах дуу сонстов. Бичээч тус болох амьтан ч байж магадгүй гэж бодон сэмээрхэн харсаар мөлхөнө. Тэр Ахмад Царсны өмнөх ойн цоорхой руу гарч ирэв.

	Ахмад Царс 

	— Одоо чамайг яагаад дуудсаныг ойлго оо биз дээ? гэж хэн нэгэнд хэлэх нь сонстов.

	— Тийм ээ, энэ ч ноцтой хэрэг байна гэж хариулах дуунаар Бичээч тоншуулыг танив.

	— Энэ хорлогч цохнуудын баярлах ч болоогүй. Би алсын ой руу нисэж, шувуудаас тусламж авна.

	Энэ яриаг сонсоод хортнууд гэж нэрлэгдэх нөхөдтэйгөө нийлэлгүй, бүх юм харагдаж, сонсогдох эндээ нуугдахаар шийдэв.

	— Колька Кочерыжкиныг яах вэ, би ийм хортонтой хэзээ ч дайралдаж байгаагүй юм байна. Миний танил охид хөвгүүд бүгдээрээ ой модтой их нөхөрсөг байдаг юм. Профессороос асуух хэрэгтэй юм байна. Тэр Коляг яаж шийтгэхийг сайн мэдэх байх.

	— Тийм, тийм, хурдхан хот руу очиж түүнтэй уулз гэж Ахмад Царс дэмжин өгүүлэв.

	— Би шувуудад хэл хүргэж амжихгүй болно. Профессор луу өөр хэн нэгийг нь явуулъя.

	Бор шувуу: 

	— Би профессорынд очъё. 

	Ахмад Царс: 

	— Чи юу?

	— Би профессорынд очиж байгаагүй. Гэхдээ хотын бор шувуудаас түүний гэрийг асуугаад хэл хүргэе.

	— Замд чинь асгарчихсан овьёос дайралдвал яах вэ?

	— Тоншиж идэхгүй юу... гэсэн дороо, — Үгүй, үгүй шууд өнгөрөн профессорынх руу ниснэ. Тангараглая гэв.

	Бор шувуухай чин үнэнчээр тангарагласан тул Ахмад Царс зөвшөөрлөө.

	— За, нис, нис. Профессорт намайг маш чухал яаралтай хэргээр дуудлаа гэж хэлээрэй.

	— Та түүнийг маш чухал яаралтай хэргээр дуудаж байна гэж ойлголоо.

	— Зүйтэй нис, нис. 

	Бор шувуухай, Тоншуул далавчаараа даллан нэг нь хотын зүг профессорынд очихоор нөгөө нь алсын ойгоос шувууд дуудахаар нисэн одов.

	 

	
 

	 

	ПИОНЕРЫН ТӨГӨЛ ХАРАГДАВ

	Ой шувтарч зам суурины зүг эргэв. Колька талын цаана шинэхэн навчис нь гялалзах Пионерын төгөл рүү заан: 

	— За тэр байна даа гэв.

	Цох, төөлүүрүүд толгойгоо өргөн, эрвээхэйнүүд Пионерын төглийг сайн харах гэж дээш хөөрөв.

	— Их том төгөл байна.

	— Залуухан гэдэг нь!

	Цохнууд бие биеэ түлхэлцэн урагш тэмүүлэв.

	— Надад зай тавиач! Би Коляг Холтосчдын хотод авчирсан шүү дээ. Би л түрүүлж явах эрхтэй гэж Шөвгөн хошуут хашхирна.

	Ноён холтосч: 

	— Их сайн байна гэж сэтгэл дүүрэн, дахин дахин өгүүлнэ.

	Нигүрсний навчич: 

	— Нэг зүйл л сэтгэл зовоогоод байна. Би айгаад байна.

	Ноён холтосч: 

	— Энэ их ой байхад юунаас айх юм?

	— Бид бүгдийг нь идэж барахгүй бол уу гэж айх юм.

	Ноён Нигүрсний навчич руу тонгойн инээмсэглэж:

	— Би чамд нэг нууц дэлгэчихье. Холтосчдын хотод Өрөөсгөл Хүр эрвээхэйн ангаахайнууд өндөгнөөсөө гарах ёстой. Чоно адил ховдог төөлүүрүүд хэдэн мянгаараа гарна.

	— За та нар зооглоцгоо гээд л тэднийг Пионерын төгөлд аваачиж тавихад хамаг хэрэг бүтнэ шүү дээ.

	Ноён Холтосч өөрийн армийнхаа өмнө үсрэн гарч хахаж цацан: 

	— Пионерын төгөл рүү явахаа болилоо. Холтосчдын хот руу явцгаана гэж тушаал буулгав.

	Эрвээхэй, цох, төөлүүрүүд гайхан зогсоно. Холтосчдын арми ичээндээ орчихсонтой адил нам жим болцгоов.

	Бүгд хэл нь татчихсан юм шиг нам жим. Харин ганц Нигүрсний навчич их хүчлэн

	— Яа - яа - яагаад? гэж түгдчив.

	
— Хэрвээ эднийг бүгдийг нь төгөл рүү оруулбал түүнийг идэж барахаасаа нааш явж өгөхгүй.

	Ноён Холтосч ингэж шивнэв.

	— Идэж л байг

	— Тэнэг юм ярих юм.

	— Би юу?

	— Өөр хэн байх вэ? Хүр хорхойн төөлүүрүүд юу идэх юм бэ?

	Нигүрсний навчич нүдээ анивчин гайхаж байснаа их баяртайгаар: 

	— Энэ төглийг яасан ч идэж болохгүй. Төгөл рүү дараа явцгаана. Ноён ингэж тушаалаа. Ура! гэж хоёр сарвуугаа өргөн хашхирна.

	Эрвээхэй, цох, төөлүүрүүд гайхаж мэлэрчхээд "ура" ч хашхирсангүй.

	Ноён Холтосч уурлаж, яах ч учраа олохоо байв. Тэр дуугүй зогсох цохнуудын өмнүүр гүйж ганц хөл дээрээ гайхан зогсох Шөвгөн хошуутын урд очив.

	— Хүүш сэрээч!

	Шөвгөн хошуут хөдөлсөнгүй. Ахлагч түүнийг хажуу тийш нь түлхэв. Шөвгөн хошуут ганхаж байснаа үхсэн юм шиг ууцаараа унав.

	— Энэ чинь яаж байна? гэж Колька гайхав.

	Ноён холтосч дуу алдан: 

	— Юу болов?

	— Гутрахдаа бие нь хөшчихөө биз гэж Нигүрсний навчич хариулав.

	— Тэгвэл чиний бие яагаад хөшчихөөгүй юм бэ?

	— Надад гутрах юм алга. Чи бидэнд хураасан хоол их бий шүү дээ. Тэд ийм бэлтгэлтэй байсан бол бас л зүгээр байх байсан шүү.

	Тэрээр үнэн хэлжээ. Холтосчдын хотод хамгийн залуу цох хүртэл цадталаа идэж чаддаггүй байхад Ноён Нигүрсний навчич хоёр, өдөр болгон шинэхэн навч, ногоон шилмүүс, мөчир нахиа гэдсээ хагартал иддэг юм. Энэ хотод цох, төөлүүрүүд хүрэх нь байтугай харах ч эрхгүй бэлтгэл ногоо байдаг ажээ.

	
Ноён Холтосч баярлан, 

	— Чи ч ухаантай амьтан даа. Өнөөдөр бэлтгэл ногооноос та бүхэнд идэж чадахын чинь хэрээр өгнө. Төгөл ч биднээс явахгүй шүү дээ гэж чанга хашхирна.

	Колька: 

	— Та нар чинь очно, очно гээд байснаа одоо буцна гэдэг чинь юу вэ?

	Нигүрсний навчич: 

	— Чухал шалтгаан байна.

	— Ямар шалтгаан?

	Нигүрсний навчич нэг юм хариулсан боловч цох, төөлүүр, эрвээхэйнүүд хашхиралдан Колька зөвхөн "Бид... өрөөсгөл... хүр... эрвээхэй... хүлээж байна" гэсэн хэсэг бусаг үгс л сонсжээ.

	Колька: 

	— Юу гэнэ ээ?

	Нигүрсний навчич алга болж, Колягийн асуултыг анхаарах амьтангүй болжээ.

	
 

	 

	КОЛЬКА ОЛЗЛОГДЛОО

	Ура! Нөөцөлсөн ногоогоо идэж, наргицгаана. Цох, төөлүүр эрвээхэйнүүд ам амандаа хашхирна.

	— Коля цуг явцгаая. Идэж ууж хөгжилдөцгөөе гэж Шөвгөн хошуут баярлан дэвхэцнэ.

	— Гэртээ харих цаг болчихлоо. Хоолноосоо хожигдвол ээж уурлана.

	Коля "очиж жаахан харж байгаад харьдаг ч юм бил үү" гэж бодов.

	Ноён Холтосч түүний ойрын туслагчид нөөцөлсөн ногоог иддэг бөгөөд жирийн Холтосчид түүний хаа байдгийг ч мэддэггүй ажээ. Гэвч бүгдээрээ энэ их амттай сайхан зүйл гэж ойлгож байжээ.

	Ноён холтосч сайн хоолтой байгаа нь мэдээж хэрэг. Ноён, Нигүрсний навчич хоёр цохнуудыг бэлтгэсэн ногоо руу аваачихаар хөдлөв.

	Коля тэднийг гүйцэж ядан явна. Алхам бүрд л унаж өмхөрсөн мод дайралдана. Тэр нүх шавхай дээгүүр харайн зарим газар модон доогуур шургана.

	Хэдхэн хус, гачуур, нарс бие биеэ түшин ургасан ойн цоорхойд гарч ирэв. Тэд хорхойнд жаахан идэгдсэн болохоос биш сайхан ургаж байгаа ажээ.

	— Ногоон навч, шинэхэн шилмүүс, манай холтосчдын нөөц хоол энэ байна. Чадлынхаа хэрээр идэцгээ! гэж Ноён чангаар зарлав.

	Цохнууд эрүү амаа шилэмдэн модод руу дайрлаа. Ногоон, саарал толбо, судалтай төөлүүрүүд гэдсээрээ модны холтсон дээгүүр мөлхөн авирцгаана.

Колькагийн дэргэд нэг ч цох, төөлүүр үлдсэнгүй. Ойн цоорхойг тойрон үхсэн модод харлаж хатсан шон адил ёрдойно. Зөвхөн энэ хэдэн хус, гачуур, нарс л хэзээ нэгэн цагт энд жинхэнэ ногоон ой байж гэдгийг сануулна.

	Гэнэт энэ хэдэн модны навч шилмүүс бүхэн чичгэнэн хөдөлж газар луу идэгдэж салбайсан навчис унаж эхлэв. Модод уйлж байх шиг санагдана.

	Саяхан ганхан байсан сайхан модноос зөвхөн харласан мөчир л ёрдойн үлдэх нь аймшигтай санагдав.

	 Колька энэ бүхнийг сэтгэл зовон ширтэнэ. Гэнэт түүнд ой гутам санагдахад буруу харж зогсов.

	Гачуур, нарсанд ногоон шилмүүстэй хэдхэн мөчир, хусанд хэдхэн навч үлдэхэд Ноён Холтосч

	— Боллоо. Тэр баярлаж дайрч байгааг нь. Модноос бууцгаа гэж тушаав.

	Цохнууд нэг хоёроор нь шилмүүс, навч тэвэрцгээн дуртай дургүй модноос бууцгаав.

	Цохнуудын хоол идэх дур нь хүрч хэр хэмжээнээсээ ихийг идэхийг бодоцгооно.

	Шөвгөн хошуут өөрийнхөө хувийг эхнэрийнхтэйгээ идчихээд эхнэрийнхээ хүүдээ тавьж үлдээсэн нарсны шинэхэн шилмүүсийг хамж үмхэнэ.

	Тэгээд Колькад хандаж хэлсэн нь:

	— Чи биднээр хаана юу идүүлнэ гэлээ. Санаж байна уу?

	Цохнуудын энэ зэрлэг ажлыг харж сэтгэл нь үймсэн Колька эхлээд юуны тухай асууж байгааг нь ойлгосонгүй.

	— Юу гэнэ ээ?

	Шөвгөн хошуут:

	— Чи нэг модон эдлэл идэх хэрэгтэй гэж ярьсан шүү дээ.

	— Ямар модон эдлэл гэж? Сурагчийн ширээ юу? Гуравдугаар эгнээний тав дахь ширээ. Тэр ширээ намайг суухаар л түлхэж хаяад байгаа юм. Би шал руу унах дөхсөн шүү.

	Шөвгөн хошуут их хорсолтойгоор:

	— За тэгээд...

	Ноён Холтосч

	— Санаа зоволтгүй. Бидэнд итгэж болно. Хөөе, мод мэрэгч, сүйтгэгч нар аа, та нар энэ ширээг янзалж чадна биз?

	Цохнууд

	— Чадна, чадна гэж хашхиралдана.

	Нигүрсний навчич

	— Нэг ширээ ч бидэнд хүрэхгүй дээ.

	Ноён Холтосч

	— Бүх ширээ, сандал, шал, ханыг иднэ биз.

	Бүх сургуулийг өмхөртөл нь ид!

	— Сургуулийн байшинг идэж болохгүй. Бид хаанаа хичээл хийх юм гэж Колька татгалзав.

	
Ноён Холтосч Колягийн ярихыг сонссонгүй. Тэр их дайчнаар:

	— Сургуулийг өмх болтол нь! Тосгоныг ч бас! Бүхнийг өмх болтол нь идэцгээ! гэж хашхирна.

	— Тэгье гэж цохнууд давтацгаана.

	Цохнууд эрүү шүдээ хавируулж сахлаа гозолзуулан дэвхцэж: 

	— Өмхөртөл нь идэцгээе гэж хашхиралдана.

	Коля хуруугаараа чихээ таглан:

	— Би сургуулиа, төрөлх тосгоноо та нараар сүйтгүүлэхийг бодохгүй байна гэж хашхирав.

	Цохнууд чимээгүй болцгоов.

	Шөвгөн хошуут:

	— За яах вэ? Энэ чинь модон байшингууд шүү дээ. Чи модтой түнш тасарсан болохоор, хайрлах юу байх вэ. Модоор хийсэн бүхэн өмхрөн бутраг!

	— Бутарч унаг гэнэ ээ... Дөнгөж ноднин барьсан шинэ байшингаасаа гараад бид хаана байх юм бэ?

	— Чи юу ярьж байгаагаа бодооч! Чи чинь Холтосч шүү дээ гэж Шөвгөн хошуут дургүйцэв.

	Колька хөлөөрөө дэвсчин:

	— Би Холтосч биш. Яасан сайхан нэр олоов!

	Нигүрсний навчич Ноён, Шөвгөн хошуут хоёрыг хажуу тийш дуудан

	— Сонсож байгаа биз дээ? гэж Колька руу заав.

	— Тийм ээ. Холтосч гэдэг хүндэт нэрээс үүнээс өөр хэн ч ингэж татгалзаж байгаагүй юм.

	Нигүрсний навчич:

	— Би ч үүнийг эртнээс ажигласан юм. Тэр гуалинд тусалснаас эхлээд л. Гуалинд туслаагүй бол тэр тэндээ л өмхрөх байсан юм.

	Коля ч түүнийг аварсан шүү дээ гэж ноён хариулав.

	Тэр модонд тусалсан учир урвагч болжээ.

	Ноён холтосч

	— Зөв. Хэн түүнийг саяхан холтосч гэж нэрлэсэн бэ? Шөвгөн хошуут чи л буруутан нь байна.

	— Би юу ч... Би бодохдоо... Коля гэлээ ч гэсэн бидэнд төгөл орох зам зааж өгсөн шүү дээ.

	
— Бодохдоо гэнэ ээ... Муу л бодож дээ. Одоо бид замаа андахгүй. Чиний Коляг холтосчдоос хөөнө. Одоохон очиж түүндээ эндээс зайл гэж хэл.

	Гэтэл Колька цохнуудад дөхөн очиж:

	— Би харилаа гэв.

	Нигүрсний навчич

	— Зайл.

	— Би хаашаа явах вэ?

	— Дуртай зүгтээ.

	Цохнууд өөр өөрийнхөө нүх рүү тарж алга болов. Ойн цоорхой эзгүйрч, Коля ганцаараа үлдэв.

	Эргэн тойрон нам гүм. Манаач адил өмхөрч нүцгэрсэн модод харлан дүнсийнэ.

	 



ГУРАВДУГААР БҮЛЭГ

	 

	 

	КОЛЬКА АЛГА БОЛЧХОВ

	Хичээл тармагц Мишка Зайцев ширээн доороос Колягийн ном дэвтрийг цуглуулан гэрт нь аваачиж өгөв. Колягийн ээж хаалга онгойлгож өгөв.

	— Коля гэртээ бий юу?

	— Сургуулиасаа ирээгүй байна. Ахиад л бөмбөг хөөж яваа биз. Дайралдвал гэртээ харь гэж хэлээрэй.

	— Тэгье гэж хариулаад хүүхдүүд дандаа хөл бөмбөг тоглож байдаг хажуугийн гудамж руу гүйж очив. Колька тэнд байсангүй.

	Мишка хаалгачаас 

	— Колька хаа байна? гэж асуув.

	— Би яаж мэдэх вэ? Гэртээ байгаа байлгүй. Тэр өнөөдөр ер нь харагдаагүй. Миний оронд тоглохгүй юу?

	Колькаг гэртээ ч байхгүй, энд ирээгүй болохоор нь Мишка сандарч тоглоё ч гэж бодсонгүй.

	«Сургуулиасаа яваад гэртээ ирээгүй байдаг. Ээжийгээ зэмлэнэ гэж айгаа юм бол уу? Ойд, төөрчихсөн юм уу? Өнөөдөр нэг л янзын байсан».

	Мишка гэртээ гүйж харив. Номын саваа тавиад найзаа эрэхээр явлаа.

	Юуны өмнө сургуулиас суурин орох замыг сайн үзэх хэрэгтэй. Тэнд Колягийн мөр үлдсэн байж магадгүй.

	Мишка ой дотуур явахдаа эргэн тойрон сайн ажиглаж:

	— Колька! Чи хаана байна? гэж хашхирсаар байв.

	Колькагаас чимээ ч алга, мөр ч алга.

	Моддын хоорондуур саарал малгайтай, цайвар пальтотой, цагаан сахалтай буурал өвгөн эрвээхэйн тор бариад явж байхыг Мишка харлаа. Ойн гүн рүү мод тулан хурдан алхална.

	— Өвөө, та эрэгтэй хүүхэдтэй дайралдаагүй биз? гэж Мишка дуудав.

	
Өвгөн эргэж зогсон: — Үгүй, дайралдсангүй.

	— Миний найз Колька Кочерыжкин алга болчихлоо.

	— Алга болчихлоо? Хаана? 

	— Энд ой дотор

	— Ой дотор хүн алга болно гэж байдаггүй юм. Үүнийг санаж явах хэрэгтэй. Би ойн шинжлэх ухааны профессор хүн. За одоо найз чинь яасан юм бэ? Ярь гэж өвгөн хуруугаа гозойлгон хариулав.

	— Тэр сургуулиасаа явсан юм. Гэртээ алга. Төөрчихсөн юм шиг л байна.

	— Төөрсөн бол өөр хэрэг. Алга болчхоогүй юм байна. Хэрвээ төөрсөн бол олж болно. Ахмад Царс яах гэж намайг дуудсаныг би эхлээд мэдэх хэрэгтэй. Дараа нь чиний найзыг эрцгээе. Хүлээж бай, нэг бол надтай цуг явсан ч болно.

	— Колькаг эрж байсан нь дээр байх. Би голын тэндээс бут руу очоод ирье.

	— За тэг! Гол руу оч гэж Профессор зөвшөөрөв.

	 

	 

	КОЛЬКА КОЧЕРЫЖКИНЫГ ПРОФЕССОР ДААЖ АВАВ

	Ахмад Царс түүнийг үл ялих ажлаар дуудаагүй гэж мэдэж байсан учир их яарч явав.

	
Ахмад Царс Профессорыг харан мөчрөө ганхуулна.

	Профессор малгайгаа үл мэдэгхэн өргөж:

	— Сайн байна уу? Надтай уулзах ямар чухал хэрэг гараав?

	Ахмад Царс:

	— Сүйд боллоо.

	— Яав? гэж Профессор сандарна.

	— Цох, төөлүүрүүд Пионерын төгөл рүү довтлох гэж байна.

	— Тэд чинь хүмүүс ой руу орохыг нь хориглосныг мартчихаад шувуудаас айхаа байчихлаа гэж үү?

	— Айж байгаа. Шувууд өөрсдийнхөө ажлаар, зарим нь алсын гачуур луу боргоцой хальслахаар, зарим нь намаг руу цангис жимс идэхээр явцгаасан. Ер нь манай энд цохнууд үзэгдэхээ байсаар олон жил боллоо шүү дээ. Харин Пионерын төгөл рүү Колька Кочерыжкин цохнуудыг дагуулан явж байна.

	— Тэгвэл цохнууд бүр төгөл дотор байна уу?

	— Үгүй, тэд төгөл рүү дөхөж ирснээ, яагаад ч юм бэ буцаад явцгаачихлаа.

	— За, өнөөдөр ямар нэгэн юм тохиолдоод л Пионерын төгөл орохоо больж дээ. Тэд заавал ахиж ирнэ. Чухам хэзээ бол? гэж Профессор царайгаа барайлган бодлогошров.

	Ахмад Царс:

	— Хэзээ ирэхийг нь мэдэхгүй.

	— Тийм ээ. Би ч мэдэхгүй байна. Үүнийг Колька Кочерыжкин, цохнууд л мэдэж байгаа. Тэгэхлээр юуны өмнө тэдэнтэй уулзах хэрэгтэй. Энэ чинь нөгөө ой дотор төөрлөө гэдэг Колька Кочерыжкин уу?

	— Төөрөх юу байх вэ? Тэр чинь цохнуудтай цуг Холтосчдын хот руу явсан юм гэж Ахмад Царс хариулав.

	— Энэ хүүхэд ч их сайн найзуудтай болж дээ. Би Колька Кочерыжкиныг дааж авлаа. Тэр надаас нуугдаж чадахгүй гэж Профессор ууртайгаар хэлэв.

	
 

	 

	КОЛЬКА ТОНШУУЛЫН ОРХИСОН НОМЫГ ҮЗЭЖ СУУНА

	Колька саяхан Холтосчдын нөөц ногоо гэж нэрлэгдэн навч нахиатайгаа ганхаж байсан нүцгэн хусны дор номын сав тэврэн сууна. Тэр гэрээ олох гэж эргэн тойрноо уйтгартайгаар ширтэнэ.

	Эхлээд түүнд баруун талаас ирсэн шиг санагдтал, дараа нь баруунаас биш зүүнээс ирсэн шиг бодогдов. Өмхөрч нүцгэрсэн модод хоорондоо их адилхан ажээ.

	Колька өлсөж их ядарчээ. Үдийн хоол аль хэдийн өнгөрсөн. «Удахгүй үдэш, тэгээд шөнө болно. Ингээд ойд хонох гэж үү?»

	Аргаа барахдаа Коля толгойгоо гудайлган эхэр татна.

	Нүцгэн гачуурын орой дээгүүр далавчны дэвэх нь дуулдав. Колька өндийж, сугандаа ном хавчуулсан урт хошуутай шувуу байхыг харангуут өглөө түүний модоор чулуудаж байсан Тоншуул гэж танив.

	— Чи яагаад уйлаад байгаа юм, энд юу хийж байна?

	— Би гэрээ аль зүгт байгааг мартчихжээ гэж Коля эхэр татан хариулав.

	— Одоо яана даа гэж Тоншуул толгой сэгсрэн их л өрөвдсөн байдлаар хэлсэн ч «Колька тосгон очих замаа мэдэхгүй байгаа нь сайн хэрэг. Шувуудыг авчрах хүртлээ үүнийг эндээс явуулж болохгүй» хэмээн дотроо бодов.

	Тоншуул Колягийн өмнөх хамгийн доод талын мөчир дээр суув.

	— Би одоо их яарч байна. Чамд тусалж чадахгүй нь. Гэхдээ би одоохон эргэж ирнэ ээ. Намайг хүлээгээд сууж бай. Миний номыг хаячилгүй үз гэж Тоншуул номоо өгөв.

	Колька хамраа арчиж номоо сөхөж үзтэл «Ой дотор юу ургадаг тухай буюу илбийн нэг сая хувирал» гэж бичсэнийг уншив.

	— Энэ үлгэрүүд үү? Би их сонирхдог юм.

	— Яг ч үлгэр биш ээ гэж Тоншуул их л битүүгээр хариулаад нисэн одов.

	Үнэндээ, энэ номын хуудас болгонд янз бүрийн сонин тохиолдлын тухай өгүүлсэн байв.

	Цурхай загасны тушаалаар биш харин хүний хүслийн дагуу нарс мод үстэй дээл болж, гачуур савхин гутал, хаймран бөмбөг, улиас цаас, торго болж хувирах тухай бичсэн байжээ. Нарсны хожуул хүртэл хэсэгхэн саван болдог ажээ.

	Гэр, сургуульд байгаа юм бүхэн л модноос гаралтай тухай өгүүлсэн байв.

	Колька номын саваа дэрлэн хэвтэв.

	Нар хурцаар шарна. Нүцгэн модонд сүүдэр ч гэж байхгүй учир наршин залхуу хүрнэ.

	Тэр гэдрэгээ харан хэвтэж хөвөн өнгөрөх үүлсийг нэг, хоёр, гурав... гэж тоолсоор байгаад нэг мэдэхэд нам унтан зүүдлэв.

	 

	 

	КОЛЬКАГИЙН ЗҮҮД

	Колька Пионерын төгөл дундуур явж байна гэж зүүдлэв. Наранд навч шилмүүс нь гялалзана. Хусны навчис нарны туяанд алтран, гачуурын боргоцойн үзүүр улайрч харагдана.

	Колька өвсөн дотор улаан хөх алагласан хийтэй бөмбөг байхыг олж харав. Бөмбөг зам руу үсрэн гарч ирснээ Коляг хараад эргэж өнхрөв. Колька:

	— Надаас нэг ч бөмбөг зугтааж чаддаггүй юм гэж амандаа ярьсаар хойноос нь хөөв.

	— Би бөмбөг биш. Би хус! гэж тэрээр хашхиран Коляг харсаар байтал сахлаг хус болоод хувирчхав. Нахилзан найгах хусны мөчир дээр цагаан дэвтэр шувууны далавч адил хуудсаараа даллан хийсэж байлаа.

	
Дараа нь дэвтрүүд алга болж мөчрөөс мөчирт торгомсог нарийхан утас хөврөн гялалзсан даавуу болон нэхэгдэнэ.

	Хаанаас ч гараад ирсэн юм, гэнэт зам дээр Ноён Холтосч харагдав. Түүний араас бөөн хар үүл адил холтосчдын арми дөхнө.

	— Коля, Холтосчдын мэнд дэвшүүлье! Чи хаанаас ирэв? гэж ноён дуу алдав.

	— Яаж энд ирэв? Юу болж байна? гэж Хус айж дуу алдав.

	— Биднийг энд холтосч Коля авчирлаа. Цох, төөлүүрүүд төгөл дотор дураараа нэг дургиж гарав. Навч унаж, мөчир хугаран Колягийн өмнө саяхан найганхан байсан цагаан хус навч мөчир ч үгүй, хэлхээ яс адил болжээ.

	— Та нар юу хийж байгаагаа мэдэж байна уу? Больцгоо! гэж Коля хашхирангуут сэрчхэв.

	 

	 

	ГУАЛИНТАЙ ХОЁР ДАХЬ УДААГАА УУЛЗСАН НЬ

	Эргэн тойрон нүцгэрч хатсан модноос өөр юу ч байсангүй. Колька санаа алдан «Цохнууд хусыг арай сүйтгээгүй байх нь» гэв. Тэгэхдээ төгөл рүү бүгдээрээ дайрцгаах байх даа гэж бодов. Тэгвэл... 

	Колька хурдхан бослоо. Энэ Тоншуул хаачдаг юм бол? Мэхэлсэн байж болох юм. Ер нь нисэж ирэхгүй байж болно. Ингэж хүлээж болохгүй. Холтосчдын хотоос явах хэрэгтэй. Ойчинд очиж хүмүүсээс тусламж гуйх хэрэгтэй. Холтосчдыг төгөл рүү явуулж болохгүй.

	Колька номын саваа шүүрэн авч дотроос нь агуу их Монохамусын боргоцойг гаргаж хаян цааш хөдлөв.

	Тэр хатсан мод шалбааг дундуур гүйсээр урган нахиалж байгаа үл таних ойд хүрмэгцээ л эргэн тойрноо харав.

	
«Буруу тийшээ явчхаж, эргэхээс биш» гэж бодлоо.

	Ахиад Холтосчдын хотод очихгүйн тулд баруунаар тойрч явахаар шийдэв. Моддын хоорондуур горхи гялалзан харагдана.

	"Эрэг дагаад яваад байвал заавал тосгон орох ёстой" гэж бодон Коля баярлаж эхлэв. Уд мод, хусны мөчир ус руу тонгойн ургасан учир эргээр явахад зовлонтой байв.

	Коля модны хожуул, дов сондуул өшигчин мөчир доогуур шурган явлаа. Голын зүгээс "Коля!" гэх танил дуу сонстов.

	— Хэн бэ?

	— Би, Хусны Гуалин байна. Ахиад л юманд тээглэчихлээ. 

	— Алив би тусалъя.

	Колька ус руу орж Гуалинг эргээс түлхэв.

	— Над дээр суучих. Зам нийлж байгаагаас хойш би чамайг хүргээд өгье гэж Гуалин хэлэв.

	— Өө их сайн байна Коля ингэж хэлэнгүүт Гуалин дээр гарч суув.

	Колька хөвж явахдаа Мишка Зайцевын дуутай адилхан дуу сонсож:

	
— Мишка! гэж эргийн зүг харан хашхирсан боловч хэн ч хариу өгсөнгүй.

	Колька «Эндүүрчээ» гэж бодлоо.

	Энэ үед Гуалин урсгалын голд орж салхи, усны хүчинд улам хурдлан хөвж эхлэв. 

	 

	 

	ПРОФЕССОРТ ИТГЭЛ ТӨРСӨН НЬ

	— Би энэ хүүхэдтэй ажиллая. Би өөрөө... гэж профессор хөмсөг зангидан өгүүлнэ.

	Мишкаг Ахмад Царс руу гүйж‘ ирэхэд профессор хамаг товчоо товчлоод явахаар бэлтгэж байв.

	Мишка:

	— Би Коляг харлаа! Би Коляг харлаа! Тэр Хусан Гуалин уначхаад голоор хөвж явна гэж гараараа даллан хашхирна.

	— Хусан Гуалин гэнэ ээ? Яагаад Гуалин түүнийг дээрээ суухыг зөвшөөрдөг юм бол? Түнш тасалсан л бол, тасалсан шиг таслах хэрэгтэй гэж Царс дахин асуув.

	— Сайн байцгаана уу? гэж мэндлэн намхан мөчир дээр тоншуул суув.

	— Сайн. Яагаад чи ийм гунигтай байна? гэж профессор асуулаа.

	Тоншуул санаа алдан:

	— Би хамгийн үнэт зүйл - таны бэлэглэсэн номоосоо хагацаад явна. 

	Тэр, ойд төөрсөн Колятай дайралдаад түүнийг тэнд нь барьж байх гэж номоо үлдээснээ хүртэл ярив. 

	Профессор:

	— Сонин юм байна. Цааш нь яриач.

	— Эргээд иртэл ном ч алга, Коля ч алга. Тэр холтосчийн боргоцойг хаяад, миний номыг аваад зугтжээ.

	— Гэтэл түүнийг Хусан Гуалин зугаалуулж явдаг гэж Ахмад Царс харамсав.

	
— Хөгшин минь, дургүйцэх хэрэггүй. Хусан Гуалин чиний тушаалыг зөрчих нэг шалтгаан байсан байх. Ер нь ямар нэгэн өөрчлөлт гарсан бололтой. Колькагийн Холтосчдын хотоос явсан, тэдний бэлэглэсэн боргоцойг хаячхаад, ном авсан, Хусан Гуалин түүнийг унуулж яваа зэрэг нь Колягийн талаар их аятайхан найдвар төрүүлж байна. Харин Колька тосгоны эсрэг зүг рүү яваа нь сонин хэрэг юм даа гэж бүхнийг тойруулан харж хэлэв.

	— Тэр чинь төөрчихсөн юм байхгүй юу. Төөрчихсөн! Одоо яана, хаашаа яваа нь мэдэгдэхээ больчихлоо гэж Миша сэтгэл зовон, дуу алдав.

	— Миша тайвшир. Энүүхэнд гол их тохойрон урсдаг юм. Эгцээрээ шууд намгийн хажуугаар явбал бид дараагийн тохой дээр тэдэнтэй уулзана. 

	Профессор Мишкаг ингэж тайвшруулна.

	— Би та нартай цуг явна.

	— Чи үлдэх хэрэгтэй. Хэрвээ Коля буруу тийшээ явж байгаагаа ойлгоод биднээс өмнө наашаа ирвэл түүнийг байлгаж бай.

	 

	 

	КОЛЬКА АЛДААГАА ОЙЛГОВ

	Ой дуусаж өргөн нуга залгав.

	— Удахгүй тосгон харагдана гэж Коля урдах замаа ширтэн хэлэв.

	— Ямар тосгон? Би чамтай уулзахаас өмнө тэр тосгоныг чинь өнгөрсөн шүү дээ. Хусан Гуалин гайхан хариулав.

	— Өнгөрөөд явчихсан гэж үү?

	— Тийм ээ.

	— Би тосгон орох хэрэгтэй. Алив хурдлаарай буцъя!

	Буцаж явна гэж хэлэхэд амархан ч Гуалин урсгалын эсрэг хөвж явж чаддаггүй ажээ. Гуалин аргаа барахдаа нэг дороо эргэлдэн байснаа, эрэг рүү очив. 

	Дөнгөж эрэгт хүрмэгц Колька үсрэн буув.

	— Буцаад хөвж болохгүйгээс хойш, би явган явлаа.

	— Хол л байна даа. Гол их тохойрон урсдаг учир чи маргааш үд гэхэд л гэртээ харих болно. 

	Колька байж ядна.

	— Үд гэхэд холтосчид Пионерын төгөл, сургууль, тосгоныг идэж сүйтгэнэ. Би ч хождоод л байна.

	— Холтосчид уу? Төгөлийг үү? 

	— Тийм ээ. Энэ тухай зөвхөн би мэдэж байгаа юм. Даруйхан хүмүүсээс тусламж авах хэрэгтэй гээд гүйгээд явлаа.

	— Хүлээж бай! Тосгон орох дөт зам бий.

	— Хаагуур?

	— Намаг дундуур. Харин тэнд зам зөрөг ч байхгүй, нүх ан цав болсон газар шүү дээ. Намагт итгэж болохгүй. Модоо дагаад их болгоомжтой яваарай. 

	— Модонд ойрхон яваарай гэж улиас, уд, хус модод давтан шуугина.

	 

	 

	ӨМХИЙ НАМАГТ

	Эргэн тойрон өтгөн ой үргэлжилж байснаа явган модод залган ой сийрэв. Өмнө харагдах намгийн сондуул дээр хөвд сэвсийж, ягаан цэцэгтэй цангисын мөчир утас адил хөвөрнө. Хус, нарс хэсэг бусгаараа ургасан нь харагдана. Колька мод бутыг бараадан дов дамжин мурийж тахирлан харайж гүйсээр намаг гатлах их дөхөж байв.

	Ахиад л ногоон ой залгав. Харин мод дагаж явах гэхээр замаас нэлээд мурийх болов.

	— Яаж тойрч явах вэ? Дов дамжаад л намаг дундуур явчихъя гэж шийдээд нэгэн дов руу гишгэтэл дов намаг руу шигдэн Коля уначих шахав.

	
Цааш нэг харайтал гутлаар нь ус дүүрч хаашаа ч явах аргагүй болов. Колягийн зогсож байгаа сэвсгэр дов доош улам шигдэн, тэндээс ус хожигнон гарна.

	Тахийж бөхийсөн модод, дов сондуулын хоорондуур намгийн нэвтэршсэн хар ус Колягийн хөлийг дайран урсана. Коля намгаас гарах гэж зүтгэх тусам улам доош шигдсээр байв.

	— Чи олон дайснуудын нэг нь биз. Миний эсрэг тэмцэх гэж бодож байна уу? Дов сондуул дээр бөхийж хатсан энэ моднуудыг харж байна уу? Эд ч бас л намайг ялах бодолтой байсан юм. Миний уурыг хүргэвэл юунд хүрч болохоо ойлго оо биз, хүү минь? гэж Өмхий намаг заналтайгаар өгүүлнэ.

	Энэ үед намгийн ус нарс ургасан довыг бүрхэн авч урсгав. Нарс ганхан чичгэнэж байснаа ус руу унан далд оров.

	— За ингээд л боллоо гэж Өмхий Намаг тачигнатал инээнэ.

	Намгийн шавар хөлөөс нь зуурч Коля яаж ч оролдоод тус болсонгүй.

	Коля гайхаш тасран «Намайг тавиач» гэж хашхирав.

	Өмхий Намаг:

	— Яалаа ч гэсэн үгүй шүү.

	Коля тусламж дуудан уйлах гэж байтал дунд зэргийн нуруутай буурал өвгөн намгийн захад явж байхыг харав. Өвгөн тороороо даллаж түүний зүг яаран алхална.

	— Жаахан л тэсэж байгаарай, хүү минь!

	Намагт ургасан мод бутнууд гүүр адил довын толгойд хөндөлдөн унаж өвгөнд зам гарган өгч байлаа.

	Колька өвгөний гараас татан саяын энэ зам гарган унасан модод дээр үсрэн гарав.

	Хуурай газар гарч ирэнгүүт:

	— Яах гэж чи намаг руу ор оо вэ? гэж өвгөн асуув.

	— Их чухал хэргээр. Танд их баярлалаа. Тосгонд ороход чинь тийшээ явах уу?

	— Тийшээ, тийшээ.

	— Баяртай. Би яарахгүй бол болохгүй.

	— Хүлээж бай! Чи чинь Колька Кочерыжкин биш биз?

	— Колька. Юу гэж?

	
— Чи л надад их хэрэгтэй байна. Холтосчдыг Пионерын төгөл рүү хэзээ аваачих гэж байгаагаа нууж хаалгүй хэл.

	Колькагийн царай улайв.

	— Би Холтосчдыг тийш нь аваачихгүй. Би одоо тэдний төлөө биш моднуудын төлөө.

	— Сонсоход сайхан үг байна. Танилцацгаая. Миний нэрийг Ойн Шинжлэх Ухааны Профессор гэдэг. Миний жинхэнэ нэрийг тогтоож дуудахад их хэцүү учир одоо болтол нэг ч хүн зөв дуудаж чадахгүй байгаа юм. Ийм учраас би өөрийгөө зүгээр л Профессор гэж нэрлэдэг юм. Чи ч намайг ингэж л нэрлэх хэрэгтэй. Тэгвэл Пионерын төгөлд аюул учрахааргүй бол оо шив дээ.

	— Үгүй, үгүй. Би тэдэнд яаж очихыг нь зааж өгсөн юм. Тэд одоо надгүйгээр олно. Бид тэднээс өмнө амжиж тэнд очихгүй бол болохгүй.

	— Хэзээ тийшээ явахаар тохирцгоосон юм бэ? Бид тэднээс өмнө амжих хэрэгтэй гэж Профессор эрс шууд хариулав.

	— Ноён Холтосч маргааш өглөө явахаар шийдсэн.

	— Өглөө гэнэ ээ? Өнөө орой энэ шөнө хоёрыг л ашиглаж амжих хэрэгтэй.

	 

	 

	АХМАД ЦАРСНЫ ДЭРГЭД

	Мишка, ой хамгаалагч Федот Федотыч, Тоншуул, Бор шувуухай, хамгийн том шоргоолжны үүрнээс гарсан гурван Шоргоолж нар Ахмад Царсны дэргэд Профессор, Колька хоёрыг хүлээн сууж байв.

	— Нөхөд өө! Байдал их хэцүү байна. Холтосчдын хот бүрэн бүрэлдэхүүнээрээ, Ноён Холтосч, Нигүрсний навчич цохнууд бүгд Пионерын төгөл орохоор бэлтгэж байгаа тухай Коля надад хэллээ. Коля чи харин тэдний дунд нуруун дээрээ шар, хөх, улаан толботой үсэрхэг саарал төөлүүр хорхой хараагүй биз?

	— Үгүй хараагүй гэж Коля жаахан бодосхийн хариулав.

	— Энэ сайн байна. Өрөөсгөл Хүр эрвээхэй бол бүхнээс аюултай дайсан байгаа юм.

	Дараа нь Профессор Тоншуулд орчны ойгоос ирэх шувуудыг угтах, ой хамгаалагч Федот Федотычид ой хамгаалагчдыг цуглуулан холтосчдын арми ирэх замд нь шуудуу ухах, Мишка Зайцевт тосгоны залуу байгальчдад энэ тухай мэдэгдэх зэрэг даалгавар өглөө.

	— Би юу хийх юм бэ? Та бүгдэд нь даалгавар өглөө шүү дээ гэж Колька асуув.

	— Чи энэ аяллынхаа дараа одоо амрах хэрэгтэй, явж унт. Сайхан нойрсоорой.

	— Би унтмааргүй байна гэж Колька хэлсэн ч эвшээлгэн түүний нүд нь анилдаж байв.

	Ахмад Царс түүний мөрийг мөчрөөрөө шүргэн:

	— Бидний нөхөрлөлийн бэлгэ тэмдэг болгоё гэж хэлэн царсны алтан навч бэлэглэв.

	— За ингээд ойн бүх найз нар өглөөний найман цаг гэхэд Пионерын төгөлд цуглацгаана. Би ч тэнд очно гэж Профессор өгүүлэв.

	Профессор, Колька, Мишка нар тосгоны гудамжинд салцгаав. Профессор станц орохоор, Мишка залуу байгальчидтай уулзахаар Колька гэртээ харихаар явцгаалаа.

	Колька их ядарч байсан учир ээжийнхээ асуусан бүх асуултыг дөнгөн данган «Маргааш болъё» гэж хариулаад орондоо оронгуут нам унтжээ.

	Ахмад Царсны өгсөн царсны навчийг дэрэн доогуураа хийжээ.

	 


ДӨРӨВДҮГЭЭР БҮЛЭГ

	 

	 

	ӨГЛӨӨГҮҮР

	Колька дөнгөж сэрэнгүүт дэрэн доогуур гараа шургуулан царсны навчаа барилж үзээд өчигдрийн болсон явдал зүүд биш байсанд итгэв.

	Колька хусан чавх зорж байснаасаа эхлээд Ахмад Царсны дэргэд болсон сүүлчийн яриаг хүртэл эргэн санав. Түүний нүдэнд олон өнгийн толботой үсэрхэг төөлүүрийн тухай асууж байсан Профессорын санааширсан царай харагдах шиг болоход тэрээр өрөөсгөл Хүр эрвээхэйн тухай санав.

	— Хүр хорхой гэдэг чинь... Торгоны хүр хорхой... Нэг л сонссон шиг санагдах юм гэж тэрээр санаж ядан өгүүлнэ.

	Ойн захад баярлан дэвхцэж байсан холтосчдыг, Нигүрсний навчич нарыг санав. Тэгэхэд миний асуултад юу гэж хариуллаа?

	— Өрөөсгөл Хүр эрвээхэйн төөлүүрийг хүлээж байна гэсэн шүү дээ. Яг ингэж хариулсан юм. Би яагаад өмнө нь санасангүй вэ?

	Колька үсрэн босож, хувцаслаад гадагш гарав.

	Яах бил ээ? Хаашаа гүйх вэ? Хэнд дуулгах вэ? Профессор хотод, ой хамгаалагч ойд. Харин Ахмад Царс? Энэ ч байрандаа л байгаа. Ахмад Царс руу л очъё!

	Ахмад Царс Колькаг харангуут аварга мөчрөө сэгсрэн;

	— Чи Пионерын төгөл орохгүй, яагаад наашаа ирэв?

	— Би гүйсээр байж ирлээ. Нигүрсний навчич Өрөөсгөл Хүр эрвээхэйг хүлээж байгаа учир өчигдөр Пионерын төгөл явахгүй гэж ярьж байсныг гэнэт санаад...

	Ахмад Царсны царай барайж: 

	— Нисэж яваа шувуу харагдана уу? гэж өндөр Нарснаас асуув.

	— Үгүй. Юу ч харагдахгүй байна.

	
— Зам дээр юу байна?

	— Юу ч алга.

	— Коля, чи... Ахмад Царсыг ярьж эхлэх гэтэл Өндөр Нарс түүний яриаг таслан:

	— Цохнууд зам дээр гараад ирлээ. Тэдний дээгүүр эрвээхэй, бас өөр нэг далавчгүй амьтан нисэж явна.

	Ахмад Царс:

	— Энэ чинь хүр хорхой шүү дээ.

	— Төөлүүр нисэж чаддаг юм уу? гэж Колька асуув.

	— Чадна. Тэдний бие нь урт үсээр бүрхэгдсэн байдаг юм. Энэ үсний нь үзүүр болгонд хийн бөмбөлөг байх бөгөөд үүнийхээ хүчээр нисдэг юм шүү дээ.

	— Тэгвэл эд чинь их жижигхэн юм байна шүү дээ.

	— Тэд жижигхэн ч гэсэн маш их ховдог. Тэд замдаа юм идэхгүйгээр Пионерын төгөл орж чадахгүй. Манай энэ царснуудын энд л түр буудаллан хооллоцгоох болно.

	Унжгар Уд мод:

	— Бид ч өнгөрлөө! Бүх хүн Пионерын төгөлд байгаа, биднийг хэн хамгаалах вэ?..

	— Би та бүхнийг хамгаална гэж Колька хэлэв.

	Холтосчдын арми дөхсөөр байлаа. Ноён Холтосч бүхний өмнө зоригтойгоор алхлах бөгөөд түүний сахал нь эв дүйгүй гозолзоно. Түүнтэй зэрэгцэн яваа Нигүрсний навч идэгч том алхааг нь гүйцэж ядахдаа үе үе харайлгана. Тэр их ядарч амьсгаадан явах тул үг ч дуугарах чадал үгүй байв.

	Гэтэл Өрөөсгөл Хүр эрвээхэйн төөлүүрүүд эхлээд аяархан, сүүлдээ бүүр чангаар:

	— Идэх юм өгөөч! гэж хашхиралдав.

	— Хүр эрвээхэй... Хоол... Идэх... Түр буудаллах хэрэгтэй гэж Нигүрсний навчич амьсгаадан өгүүлэв.

	— Хэн чинь замдаа хоол идэж байсан юм. Пионерын төгөлд очоод л идэцгээнэ биз гэж Ноён Холтосч хэрэгссэнгүй.

	— Тэд хүрч чадахгүй.

	— Чадна.

	Гэтэл хэдэн хүр эрвээхэй газар ойчив.

	— Түрүүчээсээ үхэх нь гэж Нигүрсний навчич хашхирав. Ноён Холтосч дургүйцэн эргэж харснаа:

	— Түр буудаллан, эднийг хооллохоос биш гэв.

	— Тийм, тийм. Тэд их ядарсан байна. Энэ хол явна гэхэд арга үгүй шүү дээ. Жижигхэн байгаа юм чинь. Буудаллахаас аргагүй гэж Нигүрсний навчич хэлэв.

	Ноён Холтосч Өрөөсөн сахлаа өргөсөн нь «Бүгдээрээ зогс!» гэсэн тэмдэг ажээ.

	— Хүрээд ирлээ гэж үү?

	— Бид одоо Пионерын төгөлд байна уу? гэж холтосчдын арми шуугьж эхлэв.

	— Пионерын төгөл хаа байна? Би л юу ч харахгүй байна гэж атигар нуруутай Судалт няслуур цох хэлэв.

	Гэлэнмаа эрвээхэй:

	— Чи ийм атигар нуруутай юм чинь яаж харах вэ. Ер нь чи хамраасаа цааш, юм харах биш гэв.

	Судалт няслуур цох гомдон цааш явахад Гэлэнмаа эрвээхэй өөрийнхөө найз цохонд: 

	— Нээрээ, пионерын төгөл биш шиг байх юм. Тэгээд бид яагаад зогсоод байгаа юм бол? гэв.

	— Царсны Сахалт цох ирж явна. Түүнээс асуух хэрэгтэй. Хүүе Сахалт, яагаад бид цааш явахаа больчихов?

	— Хүр эрвээхэйн төөлүүрийг хооллох хэрэгтэй боллоо. Тэгээд л тэр байхгүй юу.

	— Удах юм бол уу?

	— Мэдэхгүй. Та нартай дэмийрэх зав алга. Тэдэнд хоол олох хэрэгтэй байна. 

	Царсны Сахалт цох цааш мөлхөж одов.

	Гэлэнмаа-эрвээхэй хоорондоо ярьж ч амжаагүй байтал тэр эргэж ирэв.

	— Энүүхэн ойн цоорхойд тэднийг түр хооллочихоор сайхан царс байна гэж Сахалт хэллээ.

	 

	 

	КОЛЬКА ТУЛАЛДАВ

	Цохнууд замаас гаран царсны зүг эргэж ой хамгаалагчдын ухсан шуудуунд тээглэн зогсоцгоов.

	Ноён Холтосч:

	
— Өчигдөр энд шуудуу байхгүй байсан. Ямар учиртай юм бол? гэж гайхан сахлаа хөдөлгөв.

	Нигүрсний навчич тонгойж харах гээд шуудуу руу уначих шахлаа.

	— Энэ ч зүгээр нэг нүх биш, их нарийн аргаар ухсан шуудуу байна гэж Нигүрсний навчич жаахан тайвшран хэлэв.

	— Ямар ч байлаа гэсэн бидэнд аюултай биш гэж Ноён Холтосч хэлэв.

	Шөвгөн хошуут:

	— Та нар ч яах вэ. Нисээд л гарчихна. Нисэж чаддаггүй нь яах болж байна?

	Гэвч тэр хариугаа ч дуулалгүй газрын өндрөөс болж толгой нь эргэн шуудууны ёроолд унав.

	Ноён Холтосч

	— Бүх ой дундуур шуудуу татаагүй нь лав. Тойрч явах зам олцгооно.

	Цохнууд сувгийн нэг талаар хөдөлцгөөв. Коля мод бутны араар нуугдан нөгөө талаар нь явна. Цохнуудын далавчны сарчигнах, эрүү амаа дуугаргах чимээ түүнд илхэн сонстоно. Энэ бүх чимээнээс болоод, Хүр эрвээхэйн «Хоол, хоол» гэж хашхирах нь дуулдахаа болилоо.

	Ойн цоорхойн захын модод энэ бүх чимээг сонсоцгоон түгшүүртэйгээр нам жим болов.

	Нигүрсний навчич

	— Би шуудууны төгсгөлд ирлээ гэж хашхирав.

	— Урагшаа! гэж Ноён Холтосч хэлээд хамгийн түрүүнд ой руу эргэв. 

	Бутны цаанаас Колька гарч ирэв.

	— Коля! гэж Ноён Холтосч дуу алдан: — Чи энд байдаг чинь ямар сайн хэрэг вэ? Хурдхан мөчир хугалж манай төөлүүрүүдэд өг.

	Колька 

	— Би мөчир хугалахгүй.

	Нигүрсний навчич: 

	— Ухаарч үз, Коля минь, чи чинь холтосч шүү дээ!

	Колька: 

	— Би хүн. Холтосч биш. Та нар зайлцгаа!

	Колька малгайгаараа даллан дэвж эхлэв.

	
Холтосчдын арми сандарцгаана.

	— Коляд шүршүүр байна гэж цохнууд хашхиралдав.

	— Ой хамгаалагчид! гэж Нигүрсний навчич хашхираад сав руугаа эвхэн үхсэн болж ууцаараа унав. Холтосчдын арми шуудууны дагуу буцаж зугтаахад Нигүрсний навчич үсрэн босож хойноос нь гүйв.

	Колька холтос идэгчдийн армийг ийм амархан ялна гэж бодоогүй аж.

	Гэвч баярлах болоогүй байжээ.

	 

	 

	БИЧЭЭЧ БУЦАЖ ИРСЭН НЬ

	 Цох, төөлүүрүүд зугтаж. явахдаа маш их чимээ гаргана. Энэ шуугианаар шөнөжин ой дотуур тэнээд үүр хаяарахад унтсан Бичээч сэржээ. Ганцаараа тэнэх нь түүнд уйтгартай байв. Тэр замаа олж ах дүү, найз нартаа очно гэж бодохын хэрэггүй болжээ. Гэнэт танил дуу сонстоход Бичээч тэр зүг хар хурдаараа гүйв. Түүнийг ойгоос гарч ирэхэд холтосчдын арми далд орж, залуу царсны дэргэд ганц Колька үлдсэн байв.

	Бичээч яг л өөрийнхөө цохнуудаа харсан шиг баярлан: 

	— Сайн байна уу, эрхэм Коля минь! гэж бялдуучаар дуу алдан түүний зүг мөлхөв.

	Колька: 

	— Тэд яагаа вэ?

	— Хэн?

	— Цохнууд. Тэд энэ моднуудын навчийг идэх гэсэн юм.

	Бичээч, Колька цохнуудтай муудалцаж гэж ойлгов.

	— Ямар ичгүүргүй амьтад вэ? Яаж зориглоо вэ? Энэ цохнууд аймхай бүдүүлэг амьтад. Чи миний үгэнд итгэж болно. Тэд хүний юм руу гар дүрэхдээ хэзээд бэлэн амьтад. Би нэг удаа сайхан гачуур олсон юм. Би олсон болохоор энэ чинь миний юм шүү дээ. Гэтэл хаанаас ч гараад ирсэн юм бэ? сахалт цохнууд миний гацуурыг дайран эзэлцгээсэн юм!..

	
— Тийм байх аа, та нар. Бүгдээрээ хортнууд гэж Коля хэлэв.

	Бичээч шийтгэл хүлээхээсээ айж чичгэнэсэн дорой дуугаар:

	— Үгүй, үгүй, үгүй! Би бол хортон биш. Би цохтой адилхан болохоос биш. Энэ царснуудаас асуу. Би царсны ганц навч ч идээгүй.

	— Тийм. Энэ цох царсны навч иддэггүй юм гэж зулзаган царснууд батлан хэлэв.

	— Сонсож байна уу? Би хортой биш харин ашигтай гэж Бичээч хэлэв.

	Колька: 

	— За яах вэ. Эрхбиш хоёул байвал хөгжилтэй. Холтосчдын арми тусламж ирэхээс өмнө хүрээд ирж магадгүй.

	Бичээч: 

	— Хэн ирэх юм бэ?

	— Шувуу, ой хамгаалагчид, хүүхдүүд, ойн шинжлэх ухааны Профессор.

	Бичээчид шувуутай уулзах нь сайн ч хэрэг биш учир амь бүтэн дээрээ эндээс зайлъя гэж бодов.

	Бичээч: — Тоншуул бас ирэх юм уу?

	Колька: — Тийм. Чи түүнийг таних уу?

	Бичээч: — Танилгүй яах вэ. Үнэндээ бид ойрд уулзалдсангүй, би... бид и... и... их ойрын танилууд.

	— Чи хэнтэй яриад байна гэж залуухан улиас асуув.

	Колька: — Энд нэг танил цохтойгоо дайралдаад... 

	— Нэрийг нь хэн гэдэг юм?

	— Бичээч

	— Дуулаагүй юм байна. Хус чи мэдэх үү? 

	Хус мөчрөө савчин:

	— Үгүй, мэдэхгүй.

	Бичээч үхсэн амьд нь мэдэгдэхээргүй амьсгаагаа даран байна. «Гачуураас л асуувал өнгөрөх нь тэр. Тэд миний зургаас болж яаж хатаж үхдэг тухайгаа ярина. Оройтоогүй дээрээ зугтъя» гэж үнхэлцэг нь хагарах шахна.

	— Коля, би бутны цаагуур ороод ирье гэж хэлээд унасан навчин доогуур мөлхөн холтосчдын армийн хойноос хурдлав.

	
Холтосчдын арми гүйх нь гүйж, нисэх нь нисэж, өнхрөх нь өнхөрч ухаан жолоогүй зугтаж явна. Бичээч, бүхнээс их айсан учир маш хурдан явна.

	Удалгүй тэр бүхний өмнө гарав.

	— Хөөе! Бичээч чи хаанаас ирэв? гэж Ноён Холтосч дуудав.

	— Тоншуулаас зугтаж явна.

	— Тоншуулаас гэнэ үү? Колька шүршүүр бариад зогсож байсан.

	— Бас ой хамгаалагчид гэж Нигүрсний навчич нэмж хэлэв.

	— Тэнд ой хамгаалагчид ч алга. Колькад малгайнаас өөр юу ч байхгүй. 

	Ноён Холтосч явдлаа аажууруулж:

	— Чи худлаа хэлээгүй биз?

	— Үгүй, үгүй.

	— Чи өөрөө харсан уу?

	— Тийм. Колька надтай хоёулхнаа байна гэж ярьсан юм. Одоо ганцаараа үлдсэн.

	Ноён Холтосч:

	— Зогс! гэж сахлаа өргөн: — Тэгвэл чи л ингэж шуугиан дэгдээн биднийг айлга аа юу? Муу санаат чи, хурдан хариул! 

	Бичээч айж чичрэн:

	— Би, би... айлгаагүй... Би үгүй тэр... Би биш тэр... ч биш... Тэр ган... ганцаараа... 

	— Би юу ч ойлгохгүй байна. Хэн нь юм бэ? гэж Ноён бувтнав.

	Холтосчдын арми удирдагчаа зогссоныг мэдээд жаахан сэхээ аван түүнийг тойрон хүрээлэв.

	— Чи тэгсэн юм уу, үгүй юу? гэж Ноён сүрдүүлэн асууна.

	— Би, үгүй би биш... гэж сандарсан Бичээч ойлгогдохгүйгээр шулганана.

	— Энэ өөрөө би цохтой адилхан болохоос, цох биш гэж ярьж байхыг нь сонссон гэж Бичээч Колька хоёрыг ярьж байхад ойн цоорхойгоос явж амжаагүй байсан жижигхэн төөлүүр хэлэв.

	Ноён Холтосч: 

	— Би түүнийг аль эртнээс сэжиглээд байсан юм. Жинхэнэ цох бол яаж ном уншиж чадах вэ. Тэр цох биш.


— Хай... хайрлаж өрөвдөөч. Би... би, одоохон бүхнийг хэлье. Би - цох! Би зүгээр цох биш юм шиг болж байсан юм. Би бичиг үсэг мэдэхгүй!

	Нигүрсний навчич Бичээчийг гэнэт хамгаалж эхлэв.

	— Хүндэт Ноён Холтосч оо, хэмээн урагш гарч, — Дорой Бичээч их сандарчээ. Би түүний өмнөөс ярья. Бичээч заль хэрэглэсэн байна. Түгшүүртэй үед дайны арга гэж ийм арга байдаг юм. Сүүлчийн тулалдаанд би ч гэсэн дайны арга хэрэглэсэн.

	Та нар намайг үхсэн болж заль хэрэглэхийг харсан биз?

	— Би энэ Бичээчийг тийм зальтай нөхөр гэж мэдсэнгүй. Ер нь ч бичээч их чухал мэдээ дуулгасан шүү. Колькад шүршүүр ч байхгүй, ойд ганцаараа байгаа юм байна шүү дээ.

	— Тийм, тийм. Тэр ганцаараа байгаа, түүнд шүршүүр ч байхгүй. 

	Бичээч ингэж батлан өгүүлэв.

	— Сонин юм даа. Бид яагаад мэдсэнгүй вэ? Харин бичээч энэ бүгдийг ажигласан байдаг. Сайн байна. Буцаж очиж, Хүр эрвээхэйгээ өл залгуулъя.

	 

	 

	БОДОХ ХУГАЦАА ГУРВАН МИНУТ

	 Бичээч, бутны цаагуур далд орсноос хойш нэлээд хугацаа өнгөрөв.

	— Бичээч, чи хаана байна? гэж Колька дуудав.

	Коля бутан доогуур шагайж үзтэл тэнд юу ч байсангүй.

	— Зугтаачхаж! Ашигтай гэж яриад байсан чинь намайг ганцаарыг нь үлдээгээд явчхаж гэж Колька гайхна.

	Улиас: — Цохонд хэзээ ч итгэж болохгүй. Би түүнийг ашигтай цох гэдэгт итгэхгүй байна.

	Жодоо: — Бичээч гэв үү?

	Колька: — Тийм ээ, Бичээч.

	— Тэгвэл тэр чинь хортон цох. Гачуурууд хэлээд өгнө. Хэчнээн гачуур сүйтгэсэн гэж санана.

	— Намайг залилчихсан байна. Цохнууд түүнийг санаатайгаар тагнуул хийлгэхээр илгээсэн байх гэж Колька сэтгэл зовон хэлэв.

	
Энэ үед холоос бүдэгхэн чимээ сонстов. Холтосчдын арми буцаад ирж яваа нь энэ.

	Ноён холтосч, Нигүрсний навчич, Бичээч, Цагчин нар гарч ирэв. Тэд зайтайхан зогсоцгоов. 

	Ноён холтосч чангаар хашхирсан нь:

	— Чамд малгайнаас өөр юм байхгүй. Чи ганцаараа байгааг чинь бид мэднэ. Бууж өг! Тэгэхгүй бол чамайг хуурай хожуул шиг л хазаж мэрж орхино шүү. Гурван минутын бодох хугацаа өгье.

	Ноён хойд сарвуу дээрээ суун: 

	— Цагчин тогшоорой! Нигүрсний навчич чи цагийн цохилт тоол!

	Цагчин цох тогшиж, Нигүрсний навчич түүний цохилтыг тоолж эхлэв.

	— Нэг минут... Бүтэн хагас минут... Чи юу бодож байна? гэж Колягаас цаг үргэлж асуусаар байв.

	Колька: — Юу ч бодоогүй байна.

	— Муу байна. Бодох хэрэгтэй гэж зөвлөх байна. Хоёр минут. Хоёр минут хагас... Гурван минут. Бууж өгөх үү?

	— Хар толгойндоо, гомд! гэж Ноён хэлээд бусад гурван цохныхоо хамт холтосчдын арми байгаа бутнуудын цаагуур далд орлоо.

	 

	 

	БАЙЛДААНЫ УРАН АРГА

	Өрөөсгөл Хүр эрвээхэйн төөлүүрүүд "хоол! хоол!" гэж олон янзаар хашхиралдана.

	Тэд царсны навчны үнэр авч, шинэхэн навчис нь гялтганан байгаа царсны төглийг хараад хэний юу ч гэж хэлсэн анзаарахаа болив.

	— Урагшаа! Давшаад! гэж Ноён Холтосч тушаан сахлаа жад адил гозолзуулан Колька өөд авирч эхлэв.

	— Та нар яагаад нисэхгүй байна? Урагшаа хэмээн Нигүрсний навчич хашхирав.

	Хаврын цохнууд агаарт хөөрөв. Тэдний араас модчин, мод үйрүүлэгч нар хөдөлцгөөлөө.

	Гэлэнмаа-эрвээхэй далавчаа дэвэн сэмжин үүл аятай бөөнөөрөө ниснэ.

	Төөлүүрүүд их л ажилсгаар хөлөө зөөж тавин алхаж гарав.

	Жижигхэн холтосчид нэгэн урт цуваа болон явахад тэдний хар нуруу нь гялалзана.

	Бүх арми нэгэн зэрэг хөдөлсөн боловч Колька руу бүхнээс түрүүнд хаврын цох нисэн ирэв. Нэгэн цох түүний духыг мөргөн газарт унав.

	Колькагийн духан дээр, улаан толбо тогтож, өвдөж байлаа ч, дайны үед ийм юманд анхаарал тавих хэн байх вэ. Тэр шууд л малгайгаараа цохнуудыг савчин цохиж эхлэв.

	Цохнууд бүх талаас нь дайрсаар байв. Колька шаламгай хөдлөн, хөл бөмбөгний оронд хэрэглэдэг байсан малгайгаа агаарт эргүүлнэ. Цохнуудын хувьд энэ малгай аюултай зэвсэг байв.

	Ингэж тэдний дайралтыг няцаав.

	Эрвээхэйнүүд, газар унаж үхсэн цохнуудыг хараад айхдаа зүг бүрдээ нисэн одов.

	Модчин, үйрүүлэгч нарыг хүрч ирэхэд Колька урт модоор шүргэж эхлэв. Холтосчдын арми эргэн өнхөрлөө.

	— Бүгдээрээ нэгэн зэрэг дайрах хэрэгтэй гэж Ноён Холтосч хашхирна.

	Ялагдсан арми нь ахиад дайралт хийх чадалгүй болжээ.

	— Газарт далд ормор! гэж ноён холтосч Колька руу харан ууртайгаар хэлэв.

	— Нээрээ, тэр газарт далд орвол яах вэ? гэж Нигүрсний навчич зальтайгаар инээмсэглэнэ.

	— Битгий тэнэг юм ярь! гэж Ноён Холтосч түүний яриаг таслав.

	— Тийм биш. Үндэсчдийг явуулж доод газрыг нь сэндийлэх хэрэгтэй гэж Нигүрсний навчич гомдонгуйгаар хэлэв.

	Ноён Холтосч сарвуугаараа даллан:

	— Холтосчдын юу ч хийж чадахгүй байхад тэд юугаа чадах вэ? гэхэд Нигүрсний навчич өлмий дээрээ зогсон ноёны чихэнд нэг юм шивнэлээ.

	Ноён Холтосч сонсож байснаа их баяртайгаар:

	— Зүйтэй. Үндэсчдийг над руу дууд!

	Колька хаврын цохнуудтай байлдсаныхаа дараа хожуул дээр амарч сууна. Гэнэт хожуул хөдлөх шиг болохоор Колька босож түүнийг тал бүрээс нь харахад, хожуул хуучин хэвээрээ л байж байв.

	«Надад тэгж санагдсан байх» гэж бодоод Колька ахин хожуул дээрээ суув.

	Энэ үед түүний суугаа газар доошоо нурж эхлэв.

	Колька босох гэтэл үндэсчид тэр газрыг нь сэндийлж орхисон тул хожуултайгаа цуг нүх рүү уналаа. Гутлаар нь шороо дүүрч бужигнасан тоос нүд рүү нь оров.

	— Үндэсчид сайн байна гэж Ноён Холтосчин ярих нь Колькад сонстов.

	Коля нүхнээс гараад нүднийхээ тоосыг арчиж байх хооронд холтосчдын арми түүний хажуугаар өнгөрөн ой руу орж үсэрхэг төөлүүрүүд залуу царс өөд авиран навч идэж эхлэв.

	Эрвээхэйнүүд 

	— Хөх цэцгий ирлээ! гэж хашхиралдах нь сонстов.

	— Хөх цэцгий! Хөх цэцгий! Тэд, манай төөлүүрүүдийг тоншиж байна гэж бусад нь хашхиралдав.

	Колька: — Хөх цэцгийнүүд ээ! Нааш ир!

	Гэвч тэд түүний дуудахыг сонссонгүй, тохирсон ёсоороо төглийн зүг яарч явав.

	Шувуун цуваа ойн дээгүүр гялалзан өнгөрөв. Төөлүүрүүд ахиад хорт ажлаа эхэллээ. 

	Тэд маш олуулаа учир нэг навчин дээр гурав дөрвөөрөө шаваарна.

	— Энд ийм гамшиг тохиолдсоныг хэн ч мэдэхгүй байгаа, ингээд өнгөрлөө гэж Колька уйлах шахан өгүүлэв.

	
 

	 

	ПРОФЕССОР ӨРӨӨСГӨЛ ХҮР ЭРВЭЭХЭЙН ТУХАЙ САНАВ

	Профессор өөрийн үзсэн, сонссон бодож санасан зүйлээ зузаан дэвтэрт бичдэг байжээ. Дараа нь өөрийн бичсэнээ уншин тэмдэглэл хийдэг байв. Урт богино олон янзын тэмдэглэл хийдэг байжээ.

	Онц гэснийг тэмдэглэсэн «О» үсэг бичихдээ их баяртай байдаг ажээ. Ажлыг эцсээ хүртэл сайн хийсэн үед энэ үсгийг бичдэг байв. "БХ" гэсэн хоёр үсэг бичээд духаа үрчийлгэн долоовор хуруугаараа шанаагаа тулж байдаг нь «Бодох хэрэгтэй» гэсэн үг байжээ.

	"СХБ" гэсэн гурван үсгийг бичээд царайгаа барайлган суух нь илүү "Сайн хийж болно" гэсэн үг байв. Профессор ажил муу хийх дургүй учир "СХБ" гэсэн үсэг хааяа нэг бичдэг байв. "СХБ" гэсэн үсэг бичвэл удалгүй түүний оронд "Д", "О" гэсэн тэмдэг бичдэг нь "Дахив" "Онц" гэсэн үг ажээ.

	Профессор амьдралдаа хоёрхон удаа бичсэн өөр нэг тэмдэг байв. Үүнийхээ дараа өөрийгөө мунхаг, чалчаа гэж зэмлэн бүтэн долоо хоногоор гэмшиж явдаг байв.

	Энэ нь доорх арван үсгээс бүрдсэн ажээ.

	 

	АТИМӨИСХББ

	 

	"Арчаагүй! Тэнэг! Их муу! Өөрөөр илүү сайн хийж болох байсан" гэсэн үг юм.

	Профессор урт тэмдэглэлийг үзэн ядаж, өөрөө их товч бичдэг байжээ.

	Колькаг үдэж өгөөд Профессор галт тэргэнд суун гэртээ буцлаа. Гэртээ ногоон хавтастай зузаан дэвтрээ сөхөн, энэ өдрийн болсон үйл явдлыг бичлээ.

	
Бор шувуухайн нисэж ирсэн, Коляд тохиолдсон явдлууд, Ахмад Царсны дэргэд ярьсан яриа зэргийг тэмдэглэж бичив. Профессор бичиж дуусаад дахин уншиж сэтгэл ханамжтайгаар "О" үсэг бичлээ.

	— Онц! Маргаангүй онц! Коля дайсан байснаа ойн найз болсон. Холтосчдын довтолгооны эсрэг арга хэмжээ авсан гэж Профессор ярьж сууна.

	Гэнэт Профессор бодлого болон "О" үсгийн дээгүүр зурж "БХ" үсэг бичив. Бүх хэрэгтэй арга хэмжээ авч чадсан уу? Бодох хэрэгтэй. Үгүй, Өрөөсгөл Хүр эрвээхэй Пионерын төгөл рүү дайрч магадгүйг бид урьдчилан тооцоолсонгүй. Колька тэднийг ажиглаагүй байх. Профессор "БХ" үсгийг дарж "СХБ" үсэг бичив.

	— Илүү сайн хийж болох байсан юм. Профессор номын тавиураас хамгийн зузаан ном авч хуудсыг нь хурдан эргүүлснээ цагаан цаасан дээр жижигхэн тоонууд цувуулан бичив. Тэр бүх л шөнөжингөө нэмж хасан хувааж үржүүлж бодсоор өглөө болох гэж байхад "Өнөөдөр Өрөөсгөл Хүр эрвээхэйн, төөлүүрүүд өндөгнөөсөө гарна" гэж бичив.

	— Яагаад би үүнийг мартаж орхив! Тэд дөнгөж өнөөдөр өндөгнөөсөө гарах учир Коля тэднийг мэдэхгүй байх нь зөв гэж Профессор дуу алдав.

	Профессор «СХБ» гэсэн үсгийг дарж бүтэн хуудас дүүргэн маш том үсгүүд сандрангуй бичив: «АТИМӨИСХББ»

	Сүүлчийн анхаарлын тэмдгийг дөнгөж тавимагц тэр малгайгаа шүүрэн авч гадагш гүйн гарав.

	 

	 

	ТЭД ЯАГААД ПИОНЕРЫН ТӨГӨЛД ИРСЭНГҮЙ ВЭ?

	Колягийн хувьд цаг явж өгөхгүй байв. Нэг минут гэдэг ийм урт байна гэж хэзээ ч бодоогүй ажээ. Харин Профессорт хэзээ ч цаг ингэж хурдан өнгөрч байгаагүй санагдана. Профессор вагон дотор явахдаа «Амжиж очих юм сан» гэж бодон цаг руугаа байн байн харсаар байлаа.

	Суудлын галт тэрэг их удаан явж байх шиг санагдахад анхны станцад машинч руу дөхөж очин:

	— Та арай хурдан явж чадах уу? гэж хэлэв.

	— Галт тэрэг хуваарийн дагуу явж байна.

	— Хэрвээ би хожигдох юм бол Төөлүүрүүд Пионерын төглийг идчихнэ.

	— Сандралтгүй. Би их сайн ойлгож байна. Бид чадлынхаа хэрээр хурдалъя. Тэд Пионерын төглийг идэх ёсгүй.

	Машинч нэгэн бариулаас татахад галт тэрэг чангаар дуугаран дээд хэмжээгээр хурдалж гарав.

	Профессор станцаас Пионерын төгөл хүртэл гүйсээр байж ирэв. Тэр их сандарч тэнд байсан улстай ч ердийнхөө заншлаар «Сайн байцгаана уу?» гэж мэндэлсэнгүй. 

	— Өрөөсгөл Хүр эрвээхэй! гэж хашхирав. 

	Ой хамгаалагчид, залуу байгальчид:

	— Өрөөсгөл Хүр эрвээхэй хаа байна?

	— Танай энд!

	— Энд юу ч алга. Нэг цох, нэг ч төөлүүр алга гэж ой хамгаалагч Федот Федотыч хэлэв.

	— Өнөөдөр Өрөөсгөл Хүр эрвээхэй өндөгнөөсөө гарч байгаа! Цохнуудын өнөөдөр дайралтаа төлөвлөдөг нь жирийн хэрэг биш Төөлүүрийг тэжээхэд ихээхэн ногоон навч хэрэгтэй!

	— Энд цох ч, төөлүүр ч алга гэж Федот Федотыч давтан хэлэв. Профессор магнайгаа үрчин:

	— Залуу төөлүүрүүдэд Холтосчдын хотоос Пионерын төгөл орох нь их хол зам шүү дээ. Тэд замдаа заавал хооллох ёстой. Тэд идэх юм хаанаас олох вэ? Ахмад Царсны дэргэдэх царсны төгөлд байгаа. Тийшээ яаравчлах хэрэгтэй юм.

	
Профессор цагаа харснаа:

	— Тэд царсан төгөлд очоод хагас цаг болж байна! Юу болж байгаа бол! Хурдлаарай! Тийшээ хурдалцгаая!

	 

	 

	ЯЛАЛТ

	Колька яах ч учраа олсонгүй.

	— Одоо ингээд өнгөрлөө!

	Ингээд нэг минут... магадгүй хоёр минут ч болсон байж болох юм. Тэр гэнэт мод руу үсрэн очиж залуухан царсыг сэгсчихэд төөлүүрүүд бороо орж байгаа юм шиг доош унана.

	— Та нарыг ингэх л хэрэгтэй гэж Коля хашхиран царснуудын хооронд гүйнэ.

	Гэнэт бөөн цас шиг юм нүдийг нь таглав.

	Колька «Эрвээхэй» гэж таамаглан гараараа даллан тэднийг хөөв.

	Гэнэт түүний чих рүү хатгах шиг болоход эрвээхэйнүүд зүг бүрдээ нисэн одов.

	Колька Бор шувуухай байхыг харав.

	— Уучлаарай! Энэ эрвээхэйн сүрэг дотор хүн байгааг мэдсэнгүй гэж Бор шувуухай жиргэв.

	— Зүгээр, өвдөх юм алга. Төөлүүрүүдийг хурдхан шиг устгаарай.

	— Тэдний эсрэг хөхөөнүүд тэмцэж байгаа гэж хэлээд Бор шувуухай эрвээхэйнүүдийн хойноос нисэж одов,

	Колька царсны мөчир дээгүүр хөхөө, хөх цэцгий болон бусад шувууд үсэрхэг төөлүүрүүдийг нэг нэгээр нь тоншин хаяж байхыг харав.

	Колька: 

	— Сайн тоншоорой. Би цохнуудтай тулалдъя.

	Нугын цаад үзүүрээс цохнууд Колькагийн зүг хар үүл адил нөмрөн ирж явна.

	
Колька яг л тэнгисийн шуурганд орсон далайчин адил хөлөө зайтай тавин зогсож тэдний дайралтад бэлтгэв.

	— Холтосч оо! Айгаагүй бол хүрээд ир! 

	Тэд Колягийн ярихыг сонсоогүй юм уу, урагш дөхсөөр байв.

	Цохнууд юу ч харж сонсохгүй явна. Тэд амьдралдаа үзээгүй ихээр айсандаа зугтан явна.

	Бичээч тээглэж унан сарвуугаа хугалав.

	— Намайг хүлээгээч! гэж тэр хашхирна.

	Түүнийг анхаарах хэн ч алга. Тэгэхэд Бичээч хаврын цохноос барьж автал тэр агаарт хөөрөн Бичээч барьцаа алдаж гүнзгий ангал руу унав.

	Цохнуудын цуваа Колькаг дайран цааш зугтаахад л малгай алчуур дээрээ Ахмад Царсны Колькад өгсөн царсан навчтай адил навч хадсан хүмүүс ирж явахыг харав.

	Профессор, ой хамгаалагч Федот Федотыч, багш Иван Семёнович, Мишка Зайцев болон бараг сургуулийн бүх хүүхдүүд ирж явлаа. Колька нэг ангийнхнаа харлаа. Дөрөв, тав, зургаадугаар ангиас ч хүүхдүүд байв. Тэдний дунд өөр сургуулийн хүүхдүүд ч байна. Ойн найз нөхөд ямар олон юм бэ?

	Профессор царснуудын зүг дөхөж очин:

	— Ямар азтай юм! Төөлүүрүүд бараг сүйтгэж чадсангүй. Энд жинхэнэ тулалдаан болсон бололтой. Газраар нэг үхсэн цохнууд!

	Профессор Колькаг харж: 

	— Чи энд байлд аа юу? гэж асуув.

	
Колька: — Би.

	Профессор Колькагийн гарыг чангаар атгав. Хүүхдүүд тэднийг тойрон хүрээлэв. Бүгд Колькаг хүндэтгэж ширтэнэ. Колька зовж царай нь улайв.

	Профессор их л анхааралтайгаар:

	— Халуурч байна уу, Коля минь! Юу өвдөж байна?

	— Яльгүй өвдөж байна гэж Коля хөлөө сэлгэн зогсоно.

	— Юу? Толгой чинь үү? Хоолой чинь өвдөж байна уу?

	— Хатгаа юу? Яншиж өвдөө юү?

	— Хазаад л байна.

	— Хачин юм даа. Хазаж өвдөнө гэж ер нь дуулаагүй юм байна гэж Профессор гайхширна.

	— Миний мэргэжлийн дагуу юм шиг байна гэх дуу модны цаанаас сонстоход тэр зүг харвал Тоншуул сууж байв.

	Тоншуул Колягийн мөрөн дээр нисэн ирж түүний зах руу эвлэгхнээр тоншиж жижигхэн хар хүрэн цох гаргав.

	— Бичээч? гэж Колька түүнийг харан гайхав.

	— Мөн.

	— Чи яагаад энд орчхов?

	— Хүн... Хүндэт найз минь, өөр хаашаа би явах юм бэ? Надаас бусад нь бүгд хортнууд... 

	— Худлаа хэлэх хэрэггүй. Чиний ямар ашигтайг бид мэднэ гэж Тоншуул түүний яриаг таслав.

	Тэр Бичээчийг дээш чулуудан унах хооронд нь тоншиж орхив.

	За ингээд дууслаа. Миний мэргэжлийн дагуу юм гэж би хэлсэн шүү дээ гэж Тоншуул хэлэв.

	Хөх цөцгий навчнаас төөлүүрүүдийг түүн Эргэнцэг, Долонзой холтос руу шурган орсон цохнуудыг түүж устгаад Холтосчдын хот руу санд мэнд зугтан явсан цохнуудын хойноос нисэн одоцгоов.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	Улаанбаатар. Барилгачдын талбай 15.

	 

	Д. Сүхбаатарын нэрэмжит Хэвлэлийн комбинатад хэвлэв. 

	Улаанбаатар. Сүхбаатарын талбай 2.

